Perkara berkaitan PRU15 akan dibincang dalam mesyuarat Kabinet Rabu ini

PUTRAJAYA:  Perdana Menteri Datuk Seri Ismail Sabri Yaakob berkata perkara berkaitan Pilihan Raya Umum ke-15 (PRU15) akan dibincangkan dalam Mesyuarat Kabinet pada Rabu ini, selain perkembangan ekonomi negara.

Beliau berkata memandangkan Rabu ini terdapat Mesyuarat Kabinet sebelum beliau berlepas ke New York, Amerika Syarikat bagi menghadiri Perhimpunan Agung Pertubuhan Bangsa-Bangsa Bersatu (UNGA), mungkin perbincangan berkaitan PRU15 itu dengan Kabinet boleh diadakan terlebih dahulu sebelum pertemuan “Top Five” UMNO bagi membincangkan perihal PRU15.

Ismail Sabri berkata Mesyuarat Kabinet mempunyai wakil pelbagai parti termasuk UMNO, Gabungan Parti Sarawak (GPS) dan Bersatu bagi membolehkan hal berkaitan PRU15 dibincangkan.

“Kabinet ada wakil parti Bersatu, GPS dan UMNO, kita akan bawa (hal PRU) dalam (mesyuarat) Kabinet,” katanya ketika ditanya media adakah perkara berkaitan PRU akan dibincangkan dalam Mesyuarat Kabinet, selepas melancarkan Dasar Tenaga Negara 2022-2040 di sini hari ini.

Mengikut Perkara 40 (1) Perlembagaan Persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan itu.

Ismail Sabri berkata beliau masih belum mengadakan pertemuan dengan Top Five UMNO bagi membincangkan hal berkaitan PRU15.

“Dari segi PRU, waktu perhimpunan Barisan Nasional saya ada sebut PRU akan diadakan dalam waktu terdekat… beri masa dan tunggulah sehingga saya jumpa Top Five dan Presiden UMNO,” katanya.

Top Five merujuk kepada Presiden UMNO Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.

Ditanya bila pertemuan dengan Top Five akan dilakukan, Ismail Sabri berkata kebiasaanya pertemuan itu akan dibuat sebelum Mesyuarat Majlis Tertinggi (MT) UMNO pada 30 Sept ini.

“Biasanya kalau MT malam, petang itu Top Five dan biro politik sekali tetapi saya belum dapat tarikh lagi tetapi MT telah ada tarikh iaitu 30 Sept malam. Mungkin petang itu kita (Top Five) akan bincang,” katanya.

Sabtu lepas, Ismail Sabri pada Majlis Pelancaran Jentera Pemuda BN berkata tarikh pembubaran parlimen akan diumumkan tidak lama lagi, untuk memberi laluan kepada PRU15.

Mengenai kenyataan bekas Perdana Menteri Tan Sri Muhyiddin Yassin yang meminta PRU diadakan segera jika Perdana Menteri gagal menguruskan ekonomi negara, Ismail Sabri berkata kerajaan mempunyai Menteri Di Jabatan Perdana Menteri (Ekonomi) Datuk Seri Mustapa Mohamed untuk menjaga hal ehwal ekonomi.

“Dari segi ekonomi, Mustapa ada dengan saya yang uruskan ekonomi, kita juga ada Majlis Pemulihan Negara (MPN) dipengerusikan Muhyiddin. Jadi tanggungjawab ini tanggungjawab bersama… kalau gagal bermakna semua gagal… MPN pun gagal,” katanya.

Terdahulu, Muhyiddin dalam catatan di Facebook miliknya berkata jika Ismail Sabri terus gagal mengurus ekonomi dan negara dengan baik, eloklah pilihan raya diadakan supaya sebuah kerajaan baharu yang lebih cekap, prihatin dan bebas rasuah dapat dipilih oleh rakyat. -BERNAMA


Kes dana 1MDB: Surat sokongan bagi pinjaman US$3 bilion dikeluarkan tergesa-gesa – Saksi

KUALA LUMPUR: Bekas Timbalan Ketua Setiausaha Kementerian Kewangan memberitahu Mahkamah Tinggi hari ini bahawa pengeluaran surat sokongan (LOS) kerajaan bagi mendapatkan pinjaman US$3 bilion untuk usaha sama 1Malaysia Development Berhad (1MDB) dan Aabar Investment BVI Co dilakukan secara tergesa-gesa.

Semasa menyifatkan pengeluaran LOS itu sebagai ‘yang pertama seumpamanya’ dan ‘dilakukan dengan amat pantas’, Datuk Siti Zauyah Mohd Desa, 63, berkata berdasarkan pengalaman selama 25 tahun di kementerian tersebut, LOS berkenaan adalah yang pertama dikeluarkan kementerian tanpa kajian daya maju untuk aliran tunai projek.

“Kami perlu membuat kertas Kabinet pada hari yang sama, maklumat yang diberikan kepada kami tidak mencukupi dan kami perlu bekerja dengan apa sahaja maklumat terhad yang kami dapat.

“Tiada penilaian semasa mengenai pelaburan usaha sama itu, malah tiada, tiada apa-apa untuk kami melakukan kajian daya maju,” katanya semasa pemeriksaan semula oleh Timbalan Pendakwa Raya Datuk Seri Gopal Sri Ram dalam perbicaraan kes bekas Perdana Menteri Datuk Seri Najib Tun Razak berhubung penyelewengan RM2.3 bilion dana 1MDB.

Pinjaman US$3 bilion telah diluluskan oleh kerajaan melalui surat sokongan yang ditandatangani oleh Najib, yang merupakan Menteri Kewangan pada 2013.

Saksi pendakwaan ke-26 itu berkata unjuran aliran tunai adalah antara bahagian terpenting dalam pengeluaran LOS bagi kementerian menilai sama ada sebarang pelaburan mampu menghasilkan pendapatan yang sesuai untuk membayar balik pinjaman.

Ketika ditanya Sri Ram mengapa beliau tidak menemui sendiri Najib untuk menyuarakan kebimbangannya mengenai isu-isu yang menyelubungi 1MDB, Siti Zauyah berkata beliau tidak mempunyai akses langsung kepada perdana menteri ketika itu.

“Namun, saya memang pernah berjumpa dengan Menteri Kewangan II (Datuk Seri Ahmad Husni Mohamad Hanadzlah) tetapi beliau tidak mahu terlibat. Saya tidak boleh memintas bos saya untuk pergi ke PM. Ia juga bukan amalan untuk pegawai pergi terus kepada PM,” katanya.

Semasa disoal mengenai keterangannya sebelum ini, Siti Zauyah berkata beliau diarahkan oleh bekas Ketua Setiausaha Perbendaharaan Tan Sri Dr Mohd Irwan Serigar Abdullah supaya meneruskan pemprosesan LOS itu walaupun berdepan kekurangan untuk proses biasa bagi menjalankan kajian daya maju.

Sri Ram: Apabila melakukan apa yang kamu lakukan berhubung LOS ini, adakah kamu boleh bertindak melanggar arahan Mohd Irwan? Bolehkah kamu menentang arahannya?

Siti Zauyah: Saya boleh nasihatkan beliau tetapi terpulang kepadanya untuk menerima atau tidak… tapi beliau ada memberitahu saya bahawa ini (pengeluaran LOS) mendesak kerana datang daripada PM. Saya terpaksa melakukannya.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung petang ini. – BERNAMA


Piala FA: Kejayaan ini untuk TMJ – Arif Aiman

KUALA LUMPUR: Pemain sayap lincah, Arif Aiman Mohd Hanapi mendedikasikan kejayaan membantu Johor Darul Ta’zim (JDT) menjulang Piala FA 2022 dengan menumpaskan Terengganu FC 3-1, kepada pemilik kelab, Tunku Mahkota Johor (TMJ) Tunku Ismail Sultan Ibrahim.

Arif Aiman berkata Tunku Ismail merupakan individu yang banyak memberi dorongan kepadanya  sehingga berjaya menjadi seorang daripada pemain dalam kesebelasan utama JDT ketika ini.

“Saya memang tidak sangka dapat main dengan JDT sebelum ini kerana  saya fikir susah rebut tempat dalam kesebelasan utama memandangkan pasukan mempunyai ramai pemain berkualiti tinggi.

“Namun, saya nak ucap terima kasih kepada TMJ kerana baginda, sebab saya berada di sini. Baginda selalu beri motivasi supaya main dengan agresif dalam setiap perlawanan dan percaya kepada saya selama ini,” katanya pada sidang media selepas perlawanan akhir Piala FA 2022, di Stadium Nasional Bukit Jalil, malam tadi.

Beliau yang menjaringkan gol pertama JDT dalam final itu pada minit ke-34 berasa amat teruja dapat membantu ‘Harimau Selatan’ meraih kembali Piala FA selepas kali terakhir memenanginya pada 2016 dengan menewaskan PKNS FC, 2-1.

Penganjuran Piala FA dibatalkan pada 2020 dan 2021 susulan pandemik COVID-19.

Sementara itu, Bergson da Silva, yang muncul wira JDT selepas menjaringkan dua gol pada perlawanan akhir, gembira kerana memainkan peranan besar dalam membantu pasukannya merangkul gelaran Piala FA.

Dalam pada itu, penyerang kelahiran Brazil tersebut mengakui bahawa pemikiran untuk menjadi pemain naturalisasi untuk Harimau Malaya tidak pernah terlintas di fikirannya, sekiranya peluang itu timbul suatu hari nanti.

“Saya suka negara ini dan rakyat di sini tetapi saya tidak tahu apa yang akan berlaku selepas ini,” katanya.

Bagi Kapten TFC Kipre Tchetche, mengakui JDT beraksi jauh lebih baik berbanding pasukannya pada perlawanan akhir, selain berikrar membantu pasukan pantai timur menamatkan kempen Liga Super 2022 sebagai naib juara.

TFC, yang mempunyai satu perlawanan kini berada di kedudukan keempat dengan 29 mata selepas 17 perlawanan.

Sabah FC berada di kedudukan kedua dengan 36 mata manakala Negeri Sembilan FC di tempat ketiga dengan 35 mata selepas 18 perlawanan. – BERNAMA


Piala Dunia 2022: Pemain pertahanan England Ben White tinggalkan skuad atas ‘urusan peribadi’

DOHA: Pemain pertahanan England Ben White meninggalkan kem latihan skuad itu di Qatar dan dijangka tidak akan kembali.

Persatuan Bola Sepak mengesahkan pemain kelab Arsenal itu meninggalkan skuad atas “urusan peribadi dan pihak persatuan buat masa ini menghormati privasi pemain”, lapor Xinhua.

Sementara itu, Arsenal menerusi hantaran di media sosial menyatakan “kami semua bersamamu Ben”.

Bekas pemain Leeds United dan Brighton itu bertindak sebagai pemain pertahanan sama ada di posisi tengah atau kanan namun di kejohanan Piala Dunia kali ini beliau belum membuat penampilan sulungnya. – BERNAMA


PRU15: Tun M antara 369 calon Parlimen hilang wang deposit

KUALA LUMPUR: Tun Dr Mahathir Mohamad menjadi antara 369 calon kerusi Parlimen yang hilang wang deposit selepas memperoleh undi kurang satu per lapan daripada jumlah keseluruhan undi yang dikira dalam Pilihan Raya Umum ke-15 (PRU15).

Beliau yang bertanding di Langkawi atas tiket Pejuang gagal mempertahankan kerusi tersebut untuk penggal kedua apabila hanya memperoleh sebanyak 4,566 undi daripada keseluruhan 48,123 undi dalam pertandingan melibatkan lima penjuru.

Selain Dr Mahathir yang juga Pengerusi Penaja Gerakan Tanah Air (GTA), antara pemimpin kanan Pejuang turut hilang wang pertaruhan adalah anak beliau, Datuk Seri Mukhriz Mahathir gagal mempertahankan kerusi Parlimen Jerlun selepas tewas kepada calon Perikatan Nasional (PN) Dr Abd Ghani Ahmad manakala Timbalan Pengerusi GTA Datuk Marzuki Yahya gagal merampas kerusi Sungai Petani daripada Pakatan Harapan (PH).

Pilihan raya paling getir ini juga turut menyaksikan beberapa ‘nama besar’ lain kehilangan wang deposit mereka antaranya bekas Menteri Perusahaan Perladangan dan Komoditi Datuk Zuraida Kamaruddin apabila hanya meraih 4,589 undi dan bekas Timbalan Menteri Komunikasi dan Multimedia Datuk Zahidi Zainul Abidin (1,939 undi).

Selain nama besar pemimpin dan parti, antara calon selebriti dan aktivis sosial hilang wang pertaruhan adalah pengarah filem Ahmad Idham Ahmad Nadzri yang bertanding di Parlimen Port Dickson mewakili GTA dan calon Bebas Abdul Rani Kulup Abdullah.

Sementara itu, jumlah calon paling banyak kehilangan wang deposit dalam satu kawasan Parlimen adalah kerusi tumpuan di Parlimen Batu apabila  lapan daripada 10 calon bertanding hilang wang pertaruhan.

Mereka adalah calon Bebas Siti Zabedah Kasim, Nur Fathiah Syazwana Shaharuddin atau juga dikenali Cleopatra, Chua Tian Chang (Tian Chua), Too Cheng Huat;  Wan Azliana Wan Adnan (Pejuang),  Naganathan Pillai (Warisan),  Mohd Zulkifli Abdul Fattah (Parti Rakyat Malaysia) dan Datuk A. Kohilan Pillay (Barisan Nasional).

PRU kali ini juga menyaksikan calon PH, Gobind Singh Deo memperoleh jumlah undi tertinggi 142,875 untuk kerusi Parlimen Damansara mengalahkan dua pencabar yang kesemuanya kehilangan wang pertaruhan.

Sementara calon Gabungan Parti Sarawak (GPS), Roy Angau Anak Gingkoi menang dengan majoriti terkecil hanya 100 undi apabila mendapat 6,644 undi dalam pertarungan empat penjuru menyaksikan seorang calon hilang deposit.

Bagaimanapun, 369 calon ini tidak melibatkan dua kerusi iaitu Kota Marudu, Sabah yang tidak dapat diumumkan kerana masalah cuaca manakala Baram, Sarawak disebabkan proses pengundian di 11 pusat mengundi digantung ekoran keadaan cuaca tidak baik.

Sementara itu, Dewan Undangan Negeri (DUN) menyaksikan sebanyak 129 daripada 441 calon yang bertanding dalam tiga  pilihan raya negeri iaitu Pahang, Perlis dan Perak hilang wang deposit.

Bagi membolehkan mereka bertanding, calon perlu mempertaruhkan wang deposit sebanyak RM10,000 bagi kerusi Parlimen dan RM5,000 bagi kerusi Dewan Undangan Negeri (DUN). – BERNAMA


Lelaki dituduh sebabkan kematian penunggang Ducati diperintah jalani ujian psikiatri

AMPANG: Lelaki yang dituduh menunggang motosikal secara melawan arus hingga menyebabkan kematian seorang penunggang motosikal Ducati diperintah untuk menjalani ujian psikiatri di Hospital Bahagia, Ulu Kinta Perak.

Terdahulu, tertuduh yang bekerja sebagai seorang pemandu lori, Mudzyadaha Mohamad, 42, mengaku tidak bersalah di hadapan Majistret Amalina Basirah Md Top di Mahkamah Majistret Ampang.

Mengikut kertas pertuduhan, tertuduh pada 14 Jun 2023 jam 1.10 di Kilometer 22.2 Lebuhraya Sungai Besi-Ulu Klang (SUKE) sebagai penunggang motosikal Yamaha telah menunggang kenderaan itu dengan cara melawan arus jalan setelah mengambil tentang segala hal keadaan berbahaya kepada awam telah menyebabkan kematian terhadap penunggang motosikal bernama Ahmad Fadzil Omar Azaddin, 64.

Dia dituduh mengikut Seksyen 41 (1) Akta Pengangkutan Jalan 1987 yang membawa hukuman penjara tidak kurang lima tahun dan tidak melebihi 10 tahun dan denda tidak kurang dari Rm20,000 dan tidak melebihi daripada RM50,000.

Tertuduh juga boleh hilang kelayakan daripada memegang atau mendapatkan lesen memandu selama tempoh tidak kurang lima tahun dari tarikh sabitan, jika sabit kesalahan.

Pendakwaan dilakukan oleh Timbalan Pendakwa Raya, Annur Athirah Amran manakala tertuduh diwakili peguam Izleen Ismail daripada Yayasan Bantuan Guaman Kebangsaan (YBGK).

Izleen Ismail memaklumkan bahawa tertuduh merupakan seorang pesakit mental dan meminta tertuduh untuk menjalani rawatan psikiatri di Hospital Bahagia.

“Tertuduh merupakan pesakit mental dan fakta ini telah disahkan melalui surat rujukan yang dikeluarkan oleh seorang doktor di Hospital Kajang.

“Tertuduh juga mengambil ubat jenis Lorazepam yang merupakan ubat psikiatri. Ini membuktikan pada tarikh kejadian, tertuduh telah tidak dapat berfikir dengan waras.

“Justeru, saya dengan rendah diri memohon mahkamah menggunakan kuasanya mengikut Seksyen 342 Kanun Tatacara Jenayah untuk menghantar tertuduh bagi penilaian psikiatri di Hospital Bahagia,” kata peguam seperti dilapor Harian Metro.

Izleen juga memohon jaminan minimum dibenarkan ke atas tertuduh memandangkan anak guamnya itu seorang OKU mental yang mendapat bantuan daripada Jabatan Kebajikan Masyarakat (JKM) selain mengalami tekanan akibat kesempitan wang bagi menampung keluarga.

“Akibat daripada kesempitan wang dan faktor ekonomi yang meruncing, tertuduh mengalami tekanan yang bertambah pada setiap hari kerana beliau hanya memandu lori yang berpendapatan RM2,200 sebulan dan perlu menyara tiga orang anak, manakala isterinya tidak bekerja,” kata Izleen.

Amalina Basirah kemudiannya membenarkan tertuduh diikat jamin sebanyak RM10,000 dengan seorang penjamin selain mengarahkan tertuduh dihantar ke Hospital Bahagia Ulu Kinta, Perak bagi penilaian psikiatri.

Beliau turut memerintahkan tertuduh agar melapor diri di balai polis berhampiran tempat tinggal sekali setiap bulan serta perlu menyerahkan lesen memandu kepada mahkamah sehingga kes selesai.

Mahkamah menetapkan 10 Ogos depan sebagai tarikh sebutan dan laporan penilaian mental.

Pada 14 Jun lalu, media melaporkan penunggang motosikal Ducati Panigale meninggal dunia akibat parah selepas terbabas dan terjatuh dari jejambat Lebuhraya SUKE apabila cuba mengelak penunggang motosikal lain yang melawan arus.

Dalam kejadian itu, mangsa melanggar penghadang sebelah kiri jalan lalu terhumban dan jatuh ke bawah pada ketinggian kira-kira 30 meter.

Author

Nurul Ain Japri

View all posts

View all posts


Perempuan lebih mudah ada masalah mental, hidap DID – Dr Aida Harlina

KUALA LUMPUR: Golongan perempuan lebih mudah menghadapi masalah kesihatan mental kerana perbezaan hormon dan biologi badan menerima tekanan.

Isu kesihatan mental banyak cabang dan salah satunya mudah mendapat masalah Dissociative Identity Disorder (DID) atau bertukar  banyak personaliti secara frekuensi berbanding lelaki.

Perkara ini diakui oleh Pakar Psikiatri dari Jabatan Psikiatri Hospital Serdang, Dr Aida Harlina Abd Razak.

Dr Aida Harlina mendedahkan, belum ada banyak kajian terperinci dan mendalam mengenai masalah DID di Malaysia, namun jika merujuk fakta kajian menyeluruh di Asia, purata penghidap penyakit itu adalah satu peratus dalam sesebuah negara.

“DID tidak seperti kemurungan, kebimbangan (depression anxiety). Purata penghidap DID adalah satu peratus berbanding depression anxiety dalam 10 peratus, tetapi jika kita ikutkan purata satu peratus dalam negara, itu dah dikira banyak, bayangkan penduduk Malaysia ada 30 juta orang.

“Bagi perbandingan perempuan dan lelaki, perempuan lebih mudah mendapat DID, dan mengikut nisbah 9:1. Rata-rata golongan ini akan menghidap seawal kanak-kanak, lewat remaja kepada usia 30 tahun,” katanya kepada MEDIA VARIASI.

MEDIA VARIASI menerusi siri Bongkar mendedahkan sisi kehidupan penghidap DID, Belle, 23, yang memiliki 30 personaliti termasuk jantina wanita, lelaki, usia antara enam tahun hingga 43 tahun yang dialaminya sejak lima tahun lalu.

Keadaan yang dialaminya bukan berniat mempersendakan agama kerana setiap kali ‘bertukar roh’ ia di luar kawalan dan paras sedar.

Belle sebelum ini berkongsi pengalamannya hidup bersama personaliti yang amat bijak sehingga berjaya memperoleh 8A dalam Sijil Pelajaran Malaysia (SPM) kira-kira lima tahun lalu.

Lebih mengejutkan apabila Belle yang sememangnya alah makanan kacang sejak kecil yang menyebabkan kulitnya gatal, bengkak dan kemerahan namun apabila ‘bertukar roh’ lain alahan itu hilang.

Juga tiada penjelasan dari sudut perubatan apabila bertukar frekuensi kepada beberapa personaliti berbeza berkenaan ada yang matanya rabun dan memiliki tahap kuasa kanta lekap berbeza setiap kali pemeriksaan mata dibuat.

Menerusi laporan bongkar siri keempat isu DID ini, Belle berkongsi pengalamannya ketika bertukar personaliti lelaki yang bertentangan jasad asalnya.

Dr Aida Harlina berkata, masyarakat kurang mendapatkan pendedahan kesedaran tentang kesihatan mental khususnya DID.

Katanya, malah ada yang memberikan stigma dan persepsi negatif tanpa cuba memahami pengertian penyakit ini yang sebenarnya wujud dalam negara.

“Saya sendiri pun belum cukup faham mengenai DID, tetapi di sini saya mahu mengambil kesempatan menjelaskan, bukan DID sahaja yang dilabel buat-buat sakit tetapi yang menghadapi masalah seperti kemurungan dan skizofrenia (skizo).

“Masyarakat kita sendiri diberi kefahaman konsep yang salah terhadap pesakit menghadapi masalah mental.

“Contohnya skizo, ia 60 peratus berpunca daripada genetik atau keturunan, berubah watak atau ‘split personality’ selain tidak waras dan agresif.

“Berbanding DID, ia bukan genetik tetapi berpunca daripada trauma waktu kecil, dan bukan tidak waras, dan mereka tidak ada kecenderungan mencederakan orang lain,” katanya.

Katanya lagi, punca kepada DID juga belum lagi dapat dipastikan secara sahih namun memberi beberapa faktor iaitu mengalami trauma dari zaman kanak-kanak, 90 peratus punca adalah daripada penderaan fizikal dan seksual yang kebanyakannya daripada penderaan seksual.

Beliau menambah, rawatan untuk pesakit mental khususnya DID, tiada ubatnya melainkan mengikut program terapi secara kerap bagi menangani trauma sekali gus mengurangkan jumlah frekuensi personaliti.

“Kebanyakan DID berpunca daripada trauma, ia boleh membawa kepada anxiety, susah tidur, jadi kita ada bantu beri ubat tidur.

“Tetapi trauma, pesakit perlu mengikuti program terapi, belajar menangani tekanan secara sihat, daripada cenderung bertukar frekuensi, kita berdamai dengan takdir lalu atau dalam Islam, kita reda. Kita tak ada ubat buat orang jadi lupa,” katanya seloroh.

Beliau turut menjelaskan, untuk mendapatkan kad orang kelainan upaya (OKU) bagi pesakit masalah mental juga perlu menepati kriteria dan setakat ini, hanya penghidap skizofrenia, bipolar disorder dan depression anxiety sahaja memilikinya.

Justeru, Dr Aida Harlina menyeru kepada masyarakat supaya menghapuskan stigma ‘gila’ terhadap pesakit menghadapi masalah mental, sebaliknya memahami dan membantu mereka.

“Kalau boleh, kita nak hapuskan stigma persepsi negatif masyarakat terhadap pesakit ini, terutamanya perkataan gila.

“Jangan stigma kan mereka kalau mereka ada masalah, daripada kita menyisihkan dia, kita tanya masalah dia, kita sendiri cuba bantu.

“Ada orang sedar dia ada penyakit mental, tetapi mereka malu untuk mendapatkan rawatan, ada juga tak sedar tetapi orang sekeliling sedar tetapi tak mahu terlibat,” katanya.

Menurutnya lagi, semua klinik kesihatan di Malaysia menawarkan program kesihatan mental, tetapi dengan kepakaran terhad.

“Jika penyakit pesakit lebih kompleks, doktor di klinik akan merujuk ke hospital di bawah program Pusat Kesihatan Mental Masyarakat (MENTARI) yang mana pesakit tidak perlu ke hospital, selain banyak talian kesihatan seperti Befrienders atau HEAL 15555.

‘Kerajaan juga ada melakukan program kesihatan mental di sekolah melalui kerjasama dengan Unit Kesihatan sekolah dan saringan terhadap murid Darjah Empat, Tingkatan Dua dan Empat.

“Guru kaunselor akan membantu pelajar, cuma tidak semua sekolah ada program ini, kerana kekangan tenaga,” katanya.

Beberapa hari lalu, media melaporkan pelakon, Maya Karin mendedahkan dirinya diserang ‘panic attack’ atau serangan panik ketika menyampaikan anugerah di Festival Filem Malaysia ke-32 (FFM32) yang bersiaran secara langsung di Encore Melaka.

Situasi itu disaksikan penonton di dewan berkenaan serta penonton di rumah apabila pelakon jelita itu tiba-tiba menggigil dan gagal menyeimbangkan badan ketika membacakan anugerah bagi kategori Pelakon Lelaki Terbaik ketika itu.

Pada malam anugerah yang bersiaran di TV2 itu, Maya sempat meminta maaf dan terpaksa memegang bahu Faizal untuk memastikan dia tidak terjatuh atau tersungkur.

Maya juga dilihat membuka kasut tumit tingginya dan meneruskan dengan membaca skrip yang disediakan walaupun dalam keadaan menggigil.

Selain Maya Karin, beberapa artis juga pernah mendakwa berhadapan isu masalah kesihatan mental seperti Janna Nick, Ardell Aryana, Diana Danielle, Remy Ishak, Elizabeth Tan dan Iqram Dinzly.

Boleh dikatakan setiap orang berhadapan isu masalah kesihatan mental cuma serius atau tidak dan bagaimana mereka menangani isu ini yang menjadi keutamaan.

Sehubungan itu, rakyat diseru tidak mudah menjatuhkan hukum, bergelak ketawa kepada golongan ini kerana kita tidak tahu sejauh mana derita yang dialami, adalah lebih baik kita membantu memahaminya.

Author

Tun Puteh Wanti

View all posts

View all posts


Pelantikan Ahmad Jazlan sebagai Pengerusi Felcra ditangguhkan – Anwar

PUTRAJAYA: Perdana Menteri, Datuk Seri Anwar Ibrahim memaklumkan pelantikan semula bekas Ahli Parlimen Machang, Datuk Ahmad Jazlan Yaakub sebagai Pengerusi Felcra ditangguhkan.

Menurutnya, perkara itu telah dimaklumkan kepada Timbalan Perdana Menteri, Datuk Seri Ahmad Zahid Hamidi.

“Mengenai pelantikan Pengerusi Felcra, memang sudah dimaklumkan kepada TPM dan ditangguhkan,” katanya dalam sidang media di Pejabat Perdana Menteri, hari ini.

Pada masa sama, Anwar turut menegaskan beliau tidak pernah menyatakan bahawa mana-mana lantikan politik tidak boleh berada dalam bidang pengurusan.

Jelasnya lagi, pihak berkenaan boleh memasuki bidang pengurusan dengan syarat dan kelayakan yang sejajar.

“Mereka itu mesti terikat dengan syarat-syarat dan mesti ada kelayakan dalam bidang berkenaan.

“Itu saya nak jelaskan bahawa ada kemungkinan beberapa tokoh politik atau ahli Parlimen yang ditugaskan tetapi kita menetapkan kaedah dan keupayaan profesional dan prestasi sebelumnya pematuhan kepada peraturan tata kelola yang ditetapkan,” katanya.

Terdahulu, Ahmad Zahid memaklumkan Ahmad Jazlan dilantik semula sebagai Pengerusi Felcra selepas mengambil kira kehendak perwakilan Koperasi Peserta-Peserta Malaysia Berhad.

Author

Diyana Rahip

View all posts

View all posts


Iklan promosi ubat kencing manis palsu, video suntingan AI – Dr. Noor Hisham

PUTRAJAYA: Bekas Ketua Pengarah Kesihatan, Tan Sri Dr. Noor Hisham Abdullah meminta agar orang ramai tidak tertipu dengan sebuah video mempromosikan iklan ubat kencing manis membabitkan dirinya di media sosial.

Dr. Noor Hisham berkata, rakaman video itu adalah palsu dan dilakukan oleh pihak tidak bertanggungjawab menggunakan iklan ‘deepfake’ yang dibuat menggunakan kecerdasan buatan (AI).

“Kepada semua netizen, pastikan anda tidak tertipu dengan iklan Deepfake, iklan yang tidak bertanggungjawab menggunakan suara saya dan video untuk promosi ubat kencing manis yang palsu.

“Akaun tersebut juga palsu. Sila maklum dan uar-uarkan kepada semua supaya kita tidak tertipu dengan AI dan deepfake,” katanya dalam catatan di akaun Facebooknya hari ini.

Dalam rakaman video itu, suara Dr. Noor Hisham dialihkan untuk mempromosikan iklan itu, tetapi menggunakan rakaman video asal beliau ketika Simposium Hepatitis Kebangsaan di Kuala Lumpur pada tahun 2018.

Video palsu itu dimuat naik pada 26 Oktober lalu yang masih boleh diakses sehingga kini dengan meminta pengguna media sosial memetik pautan yang disertakan bagi mengetahui lebih lanjut berhubung rawatan kencing manis. – Kosmo!

Author

Media Variasi

View all posts

View all posts


Dua ADUN dalam Kabinet baharu bukan wakil UMNO Sabah – Bung Moktar

KOTA KINABALU: Pengerusi Badan Perhubungan UMNO Sabah, Datuk Seri Bung Moktar Radin hari ini mendakwa dua Ahli Dewan Undangan Negeri (ADUN) daripada parti itu yang dilantik dalam barisan Ahli Jemaah Menteri Kerajaan Sabah tidak mewakili UMNO negeri berkenaan.

Dua ADUN itu ialah Datuk Shahelmy Yahya (Tanjung Keramat) yang dilantik Timbalan Ketua Menteri III merangkap Menteri Kerja Raya iaitu portfolio disandang Bung Moktar sebelum ini, manakala ADUN Sugut, Datuk James Ratib dilantik Menteri Pembangunan Masyarakat dan Kesejahteraan Rakyat Sabah.

Bung Moktar yang juga ADUN Lamag berkata, pelantikan yang tidak diiktiraf UMNO Sabah itu dilihat membelakangkan parti dan hanya mewakili individu untuk kepentingan diri masing-masing tanpa memikirkan masa depan parti secara menyeluruh.

“Ketua Menteri, Datuk Seri Hajiji Noor juga tidak boleh mengatakan atau mengiktiraf mereka ini mewakili UMNO dalam barisan Kabinetnya… perkara berkenaan akan dibawa ke Lembaga Disiplin (UMNO) kerana membelakangkan keputusan UMNO Sabah dan BN (Barisan Nasional) Sabah.

“Kita akan berbincang dengan Presiden (Datuk Seri Dr Ahmad Zahid Hamidi) untuk mengambil sebarang tindakan selanjutnya,” katanya yang juga Pengerusi BN Sabah menerusi kenyataan hari ini.

Hajiji hari ini mengumumkan Ahli Jemaah Menteri Kerajaan Sabah yang baharu, dengan tujuh melibatkan ADUN Gabungan Rakyat Sabah (GRS), manakala masing-masing dua daripada BN dan Pakatan Harapan (PH).

Rombakan itu juga menyaksikan pelantikan Presiden Parti Solidariti Tanah Airku (STAR), Datuk Seri Dr Jeffrey Kitingan dilantik sebagai Timbalan Ketua Menteri I, menggantikan Bung Moktar.

Bung Moktar mendakwa rombakan tersebut juga memperlihatkan sikap cuba membelakangkan saranan penubuhan Kerajaan Perpaduan di Sabah disuarakan Perdana Menteri Datuk Seri Anwar Ibrahim dalam pertemuan dengan pemimpin negeri itu pada Isnin lepas.

Sementara itu, beliau berkata, UMNO Sabah bersedia untuk menjadi pembangkang dalam Dewan Undangan Negeri (DUN) dan akan memainkan peranan tersebut secara berkesan. – BERNAMA


EPL: Jaringan Mohamed Salah membawa kekalahan pertama City musim ini

PEMAIN bintang, Mohamed Salah meneruskan momentum cemerlang beliau menjaringkan gol dengan menjadi wira kemenangan terhadap seteru mereka, Manchester City, dalam aksi Liga Perdana Inggeris, di Anfield, malam tadi.

Liverpool ternyata mempunyai motivasi yang tinggi menghadapi City setelah menang bergaya 7-1 ke atas pasukan Rangers pada perlawanan aksi Liga Juara-Juara Eropah, Khamis lalu.

Jaringan pemain dari Mesir itu pada minit ke-76 telah memberi kekalahan pertama buat skuad Pep Guardiola pada musim ini sekaligus menggamatkan sorokan peminat The Reds di Stadium Anfield.

Gol Salah berhasil melalui sepakan hantaran dari jauh oleh penjaga gol, Alisson Becker setelah melalui sepakan percuma City yang bijak mengawal hantaran dalam aksi 1 lawan 2 bersama Joao Cancelo.

Insiden Bernando Silva berpaut dengan menarik baju Mohamed Salah menyebabkan Jurgen Klopp hilang kawalan dan diperintahkan keluar padang di hujung minit permainanan.

Ketiadaan jaringan City pada perlawanan ini telah menamatkan rekod jaringan penyerang sensasi, Erling Haaland dalam 10 perlawanan berturut-turut.

Liverpool masih ketinggalan 14 mata kepada pendahulu liga, Arsenal dengan menduduki tangga kelapan dan 10 mata di belakang City yang berada di tangga kedua.

Author

Mohamad Fitri Hazim Hazam

View all posts

View all posts


Suri rumah rugi RM98,000 kena ‘scam’ individu menyamar pegawai polis

TELUK INTAN: Suri rumah berputih mata apabila menjadi mangsa ‘phone scam’ buat kali kedua awal bulan ini selepas kejadian sama menimpanya 2020 lalu.

Ketua Polis Daerah Hilir Perak, Asisten Komisioner Ahmad Adnan Basri berkata, mangsa berusia 64 tahun kerugian RM98,000 akibat ditipu sindiket yang menyamar sebagai pegawai polis.

Menurutnya, siasatan awal mendapati mangsa menerima panggilan telefon daripada lelaki yang memperkenalkan dirinya sebagai Asisten Superintendan (ASP) Firdaus kira-kira 12 tengah hari pada 1 Ogos lalu.

“Mangsa didakwa terbabit dalam aktiviti pengubahan wang haram berjumlah RM1.5 juta sebelum talian disambungkan kepada lelaki yang memperkenalkan diri sebagai Sarjan Mokhtar kononnya dari IPD Ipoh untuk soal siasat, bagaimanapun mangsa menafikan dakwaan itu.

“Keesokan harinya, akibat terlalu panik, mangsa memindahkan keseluruhan wang simpanan dalam Tabung Haji dan Amanah Saham Nasional Berhad (ASNB) ke dua akaun bank tempatan sebanyak RM98,000 seperti diarahkan.

“Suspek menyatakan akan mengembalikan wang itu setelah siasatan selesai.

“ASP Firdaus sekali lagi menghubungi mangsa kira-kira 4 petang pada 13 Ogos lalu untuk memintanya membuat bayaran sebanyak RM15,000 bagi tujuan proses pengembalian wang RM98,000 berkenaan,” katanya dalam kenyataan, hari ini.

Menurutnya, mangsa yang sudah kehabisan wang simpanan gagal berbuat demikian dan membuat laporan polis pada kelmarin selepas menyedari dirinya ditipu.

Katanya, kes berkenaan disiasat mengikut Seksyen 420 Kanun Keseksaan.

“Siasatan juga mendapati kejadian ini adalah kali kedua berlaku kepada mangsa di mana kejadian pertama pada September 2020 dengan jumlah kerugian RM30,000 melalui modus operandi sama,” jelasnya.

Author

Nurul Ain Japri

View all posts

View all posts


Lima lagi dicekup kes tembak depan kedai

KLANG: Seramai lima lagi lelaki diberkas bagi membantu siasatan kes seorang individu maut ditembak di hadapan premis kedai di Jalan Hamzah Alang, Kapar di sini.

Ketua Polis Daerah Klang Utara, Asisten Komisioner S. Vijaya Rao berkata, kesemua suspek berusia lingkungan 30 hingga 40-an itu ditangkap pihaknya di sekitar Kapar antara pukul 11 malam hingga 5 pagi tadi.

Katanya, penahanan terbaharu itu menjadikan jumlah tangkapan kes melibatkan enam suspek.

“Lima lelaki berkenaan dibenarkan reman selama empat hari sehingga 5 September depan.

“Kesemua suspek ditahan bagi membantu siasatan mengikut Seksyen 302 Kanun Keseksaan,” katanya hari ini.

Tambah Vijaya Rao, pihaknya setakat ini masih menyiasat motif sebenar kejadian.

Sehubungan itu, beliau meminta kerjasama orang ramai yang mempunyai maklumat kejadian itu menyalurkannya kepada Ibu Pejabat Polis Daerah (IPD) Klang Utara atau balai bolis berhampiran.

Kosmo! kelmarin melaporkan kejadian melibatkan lelaki berusia 36 tahun yang memiliki 12 rekod jenayah lampau ditemui mati ditembak di Jalan Hamzah Alang, Kapar.

Susulan itu, seorang lelaki diberkas kira-kira pukul 12 tengah hari kelmarin.

Author

Media Variasi

View all posts

View all posts


Pengguna peniaga di Kelantan dakwa sukar dapat bekalan gula

Seorang warga emas, Ainy Md Yunos, 71, dari Pengkalan Chepa berkata, dia sudah kehabisan gula dan mencari bekalan itu di beberapa kedai runcit sejak tiga hari lepas namun gagal memperolehnya.

“Setakat ini, saya terpaksa menggantikan penggunaan gula dalam masakan dan minuman dengan stevia untuk sementara waktu sehingga bekalan gula diperoleh,” katanya kepada Bernama hari ini.

Peniaga sate, Siti Aminah Awang, 65, dari Kampung Baung berkata, dia memerlukan lebih 20 kilogram gula sehari untuk menghasilkan kira-kira 2,000 cucuk sate.

“Ketiadaan gula sedikit sebanyak mengganggu peniagaan memandangkan gula antara bahan utama dalam masakan mahupun minuman,” katanya.

Peniaga kedai runcit, Sepiah Ismail, 64, dari Kampung Landak berkata bekalan gula untuk dijual kepada pelanggannya habis sejak dua hari lepas.

Katanya, dia sedang berusaha mendapatkan bekalan gula sebanyak 240 kilogram seperti kebiasaannya daripada pembekal di sekitar daerah ini untuk menampung keperluan pelanggan.

Sementara itu, Pengarah Kementerian Perdagangan Dalam Negeri dan Kos Sara Hidup (KPDN) Kelantan, Azman Ismail ketika dihubungi berkata, pihaknya telah mengagihkan sebanyak 250,000 kilogram gula hari ini kepada sejumlah pasar raya di negeri ini.

“Bekalan ini (gula) akan diagih secara berperingkat termasuk kepada pemborong dan peruncit dari semasa ke semasa. Kita jangkakan masalah kekurangan bekalan gula dapat diselesaikan secara keseluruhan dalam tempoh dua hari lagi,” katanya. – BERNAMA


Akibat mengamuk di restoran, ‘abang baby’ didenda RM300

SHAH ALAM: Seorang lelaki yang mengamuk kerana tidak dipanggil ‘abang’ atau ‘baby’ di sebuah restoran di Subang Jaya didenda RM300 oleh Mahkamah Majistret di sini selepas mengaku bersalah atas pertuduhan melakukan mudarat awam.

Majistret Mohamad Redza Azhar Rezali menjatuhkan hukuman itu terhadap Mohd Asri Abdullah, 50, dan memerintahkan tertuduh dipenjara tujuh hari jika gagal membayar denda.

Mohd Asri yang merupakan gelandangan didakwa melakukan mudarat awam sehingga menyebabkan kegusaran orang ramai di sebuah restoran di Putra Height, Subang Jaya pada 9 pagi, 4 Jun lepas.

Pertuduhan dikemukakan mengikut Seksyen 268 Kanun Keseksaan dan boleh dihukum di bawah Seksyen 290 akta sama yang membawa hukuman denda sehingga RM400.

Timbalan Pendakwa Raya Nurul Farah Sofea Norazman memohon mahkamah menjatuhkan hukuman setimpal sebagai pengajaran manakala tertuduh tidak diwakili peguam.

Mengikut fakta kes, Mohd Asri mengamuk selepas berang tidak dipanggil dengan panggilan ‘abang’ atau ‘baby’ dengan membaling bungkusan nasi dan air Nescafe panas lalu terkena pada anak lelaki pemilik restoran berusia empat tahun.

Bekas pemandu lori itu turut menendang meja, membaling kerusi, meludah serta berkelakuan pelik. – BERNAMA


Jatuh hati dengar alunan al-Quran, dua pelancong Jepun peluk Islam

CYBERJAYA: Alunan bacaan al-Quran dari peserta tilawah ternyata menjentik hati dua pelancong dari Jepun untuk memeluk Islam.

Menerusi perkongsian di Facebook Jabatan Agama Islam Wilayah Persekutuan (JAWI), wanita berkenaan pada ketika itu mengunjungi Masjid Negara dan secara kebetulan mendengar alunan ayat suci al-Quran dalam Majlis Saringan Tilawah Al-Quran anjuran JAWI.

“Salah seorang peserta acara tilawah berkesempatan menyampaikan tentang keindahan ajaran Islam kepada mereka berdua.

“Alhamdulillah, mereka melafazkan syahadah hari ini (Selasa) sebelum kembali ke Tokyo.

“Ketika sebahagian orang terpaut hatinya kepada keindahan Islam, mengapa sebahagian kita masih tercari-cari dan meragui kebenarannya,” maklumnya.

Untuk rekod, Masjid Negara merupakan antara destinasi tumpuan pelancong dari luar negara.

Author

Diyana Rahip

View all posts

View all posts


Dakwaan ramai warga Bangladesh diberi MyKad tidak benar – JPN

KUALA LUMPUR: Jabatan Pendaftaran Negara (JPN) menafikan dakwaan yang sedang tular di media sosial dan aplikasi WhatsApp, kononnya ramai warga Bangladesh diberikan kad pengenalan (MyKad) menjelang pilihan raya.

Dalam satu kenyataan, JPN menegaskan dakwaan tersebut tidak benar sebaliknya MyKad hanya dikeluarkan kepada individu warganegara Malaysia yang layak sahaja, berdasarkan peruntukan perundangan.

“JPN juga ingin menjelaskan bahawa paparan MyKad yang ditularkan dan didakwa milik warga Bangladesh itu adalah tidak benar. Sebaliknya beliau adalah seorang warganegara Malaysia yang sah.

“Beliau telah diambil sebagai anak angkat secara sah dari sudut undang-undang, dan dibesarkan oleh satu keluarga cina sejak dari lahir lagi. Malah isu ini telah dilaporkan oleh pihak media yang menjelaskan bahawa individu tersebut adalah warganegara Malaysia,” menurut kenyataan itu.

Menurut kenyataan JPN, satu laporan polis telah dibuat pihaknya pada 23 Oktober lepas, memandangkan dakwaan itu bukan sahaja menjatuhkan imej dan menjejaskan kredibiliti jabatan itu, malah boleh mencetuskan kebimbangan awam.

“Laporan tersebut dibuat supaya pihak polis boleh menjalankan siasatan, terhadap mana-mana pihak yang didapati menyebarkan dakwaan palsu berkenaan,” katanya.

JPN turut mengingatkan orang ramai, supaya menyemak kesahihan sesuatu maklumat sebelum berkongsi mengenainya dan tindakan undang-undang akan diambil kepada mana-mana individu, yang didapati menyebarkan maklumat palsu.

Sebarang pertanyaan, orang ramai boleh menghubungi Unit Komunikasi Korporat JPN di talian 03-88807077 atau e-mel pro@jpn.gov.my. – BERNAMA


Ismail Sabri deklamasi puisi sampaikan mesej cinta negara

KUALA LUMPUR: Inti pati yang diketengahkan adalah sama namun pendekatannya sedikit berbeza apabila Perdana Menteri Datuk Seri Ismail Sabri Yaakob malam ini memilih untuk berpuisi bagi menyampaikan mesej kecintaannya pada negara.

Sebelum mendeklamasikan puisi berjudul ‘Keluarga Malaysia’ hasil nukilannya sendiri, Ismail Sabri memohon maaf jika terdapat masalah dalam penyampaian beliau pada Malam Kemuncak Jelajah Puisi Merdeka Keluarga Malaysia 2022 yang turut dihadiri Menteri Komunikasi dan Multimedia Tan Sri Annuar Musa.

“Saya minta maaf kalau ada masalah, saya baru belajar dari cikgu,” katanya sebelum melontarkan bait-bait puisi yang menjentik kepentingan mempertahan sifat toleransi, hormat-menghormati serta cintakan negara dalam diri rakyat walaupun berbeza kepercayaan agama dan kaum.

Majlis kira-kira dua jam itu turut diserikan dengan pelancaran koleksi Lagu Puisi Keluarga Malaysia oleh Perdana Menteri serta persembahan pembukaan oleh Razali Mohd Yusof, Dr Jessica Ong Hai Liaw dan Dr Raja Rajeswari Seetha Raman disusuli deklamasi puisi bertajuk ‘Kita Jagai Merdeka’ oleh Presiden Persatuan Penyair Malaysia (Penyair) Datuk Rahman Shaari yang diumumkan sebagai Sasterawan Negara Ke-15 pada 22 Jun lepas.

Program jelajah puisi itu anjuran bersama Penyair, Institut Kepimpinan Kamarzaman, Dewan Bahasa dan Pustaka serta Hotel Royale Chulan.

Siri pertama jelajah itu bermula di Universiti Putra Malaysia pada 8 Ogos lepas diikuti Universiti Malaysia Perlis (13 Ogos) dan Universiti Malaysia Sarawak (20 Ogos) manakala penutupnya akan berlangsung di Universiti Malaysia Sabah pada 14 Sept depan iaitu dua hari menjelang tarikh sambutan Hari Malaysia 2022. – BERNAMA


UMS tawar program berkaitan minyak dan gas untuk lepasan SPM

LABUAN: Fakulti Kejuruteraan Universiti Malaysia Sabah (UMS) menawarkan program Diploma Kejuruteraan Proses (Operasi Minyak dan Gas) kepada lepasan Sijil Pelajaran Malaysia (SPM) bertujuan melahirkan modal insan berkualiti yang mampu menyumbang kepada industri hidrokarbon.

Menurut maklumat di laman sesawang fakulti berkenaan, program tiga tahun itu sebahagian besarnya merangkumi aktiviti utama dalam industri minyak dan gas.

Antara peluang pekerjaan yang boleh diterokai menerusi program tersebut adalah sebagai operator serta kontraktor minyak dan gas; juruteknik dan penyelia proses; penolong jurutera; juruteknik awam; operator loji dan mesin; pegawai kesihatan dan keselamatan dan di sektor awam.

Calon hendaklah memenuhi syarat am kemasukan ke universiti selain sekurang-kurangnya mempunyai tiga kepujian (Gred C/6C) dalam SPM bagi mata pelajaran seperti kimia, biologi/lukisan kejuruteraan dan matematik/matematik tambahan; dan sekurang-kurangnya lulus (Gred E/8E) bagi mata pelajaran Bahasa Inggeris; serta calon tidak mempunyai kecacatan fizikal yang menyukarkan kerja-kerja praktikal.

Program tersebut mampu melahirkan individu separuh profesional yang cekap dalam dalam bidang masing-masing serta menyumbang kepada pembangunan mampan melalui teknologi tempatan yang inovatif bagi memenuhi keperluan masyarakat dan negara.

Pada akhir pengajian, lulusan program tersebut  mampu mengenal pasti dan menganalisis dengan baik masalah dalam kejuruteraan menggunakan kaedah terakam khusus untuk operasi berkaitan kejuruteraan minyak dan gas.

Mereka juga diharapkan dapat menggunakan pengetahuan dalam bidang matematik dan sains gunaan, serta asas kejuruteraan dan prinsip operasi kejuruteraan minyak dan gas sebagai penyelesaian kepada masalah kejuruteraan. – BERNAMA


Saingan sengit! KJ berdepan tujuh penjuru di Parlimen Sungai Buloh

CYBERJAYA: Proses penamaan calon bagi Pilihan Raya Umum ke-15 (PRU15) hari ini menyaksikan saingan sengit berlangsung di Parlimen Sungai Buloh dengan pertembungan tujuh penjuru.

Saingan sengit di kerusi parlimen itu membabitkan Khairy Jamaluddin daripada BN, R Ramanan (PH), Mohd Ghazali Md Hamin (PN), Mohd Akmal Yusoff (GTA), Ahmad Jufliz Faiza (PRM) dan dua calon Bebas masing-masing, Syed Abdul Razak Syed Long Al Sagoff, 62, serta Nurhaslinda Basri, 33.

Pegawai Pengurus Suruhanjaya Pilihan Raya (SPR), Mohd Jusni Hashim mengumumkan tempoh penyerahan kertas pencalonan ditutup pada jam 10 pagi tadi, lapor Berita Harian pada Sabtu.

Untuk rekod, pada PRU14 lalu, kerusi Parlimen Sungai Buloh disandang oleh R Sivarasa daripada Parti Keadilan Rakyat (PKR) dengan majoriti 26,634.

Author

Diyana Rahip

View all posts

View all posts


Batal lesen, permit bot sekiranya terbabit bawa pelacur – MAFI

PASIR PUTEH: Kementerian Pertanian dan Industri Makanan (MAFI) akan mengambil tindakan tegas termasuk membatalkan lesen dan permit bot nelayan tempatan sekiranya terbabit dengan aktiviti membawa masuk pelacur warga asing ke negara ini.

Timbalan Menteri Pertanian dan Industri Makanan II, Datuk Dr Nik Muhammad Zawawi Salleh berkata, kementerian itu turut meminta pihak berkuasa membuat siasatan segera dan sekiranya mempunyai bukti yang mencukupi nelayan terbabit perlu didakwa mengikut undang-undang sedia ada.

“Sehingga kini, pihak kementerian belum menerima maklumat mengenai kegiatan itu. Perbuatan itu tidak seharusnya berlaku di dalam sebuah negara yang banyak menyediakan peluang pekerjaan dengan mudah kepada rakyat dalam pelbagai bidang tanpa perlu memilih pekerjaan yang keji.

“Tindakan tegas tanpa memilih bulu akan diambil bagi memberi pengajaran yang berguna kepada rakyat agar tidak melakukan perbuatan yang terkutuk itu pada masa hadapan,” katanya kepada pemberita selepas  merasmikan Program Agenda Nasional Malaysia Sihat Peringkat Daerah Pasir Puteh 2022 di sini hari ini.

Semalam, media melaporkan segelintir bot ikan besar yang dikaitkan dengan kartel perikanan, bukan sahaja terlibat menyeludup diesel bersubsidi untuk dijual secara haram kepada nelayan asing, malah disyaki melakukan aktiviti menyeludup pelacur wanita dari Vietnam ke negara ini. – BERNAMA


Malaysia lakar sejarah, undang-undang larang lompat parti dilulus Dewan Rakyat

KUALA LUMPUR: Pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti atau lebih sinonim dengan istilah ‘lompat parti’ mendapat sokongan lebih dua pertiga ahli dewan, sekali gus melakar sejarah yang mengubah landskap politik tanah air.

Rang Undang-Undang Perlembagaan (Pindaan) (No. 3) 2022 itu memperoleh masing-masing sokongan 209 daripada 220 Ahli Parlimen selepas dua kali undi belah bahagian dilakukan, iaitu lebih dua pertiga persetujuan Ahli Dewan Rakyat.

Yang Dipertua Dewan Rakyat Tan Sri Azhar Azizan Harun ketika mengumumkan perkara itu berkata 11 Ahli Parlimen tidak hadir.

“Syabas kepada semua Ahli-Ahli Yang Berhormat yang mencipta sejarah hari ini,” katanya.

Pindaan itu dibahaskan 54 Ahli Parlimen selepas Perdana Menteri Datuk Seri Ismail Sabri Yaakob membentangkannya untuk bacaan kali kedua kira-kira 11.30 pagi, semalam.

Pindaan mengandungi empat perenggan dan enam fasal, dengan empat daripadanya adalah fasal baharu antaranya menyebut seseorang Ahli Dewan Rakyat akan hilang kerusi dimenanginya, jika wakil rakyat itu bertukar parti.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar ketika menggulung perbahasan rang undang-undang itu menjelaskan Ahli Dewan Rakyat yang keluar daripada suatu parti politik dalam suatu gabungan dan menyertai parti politik lain dalam parti gabungan sama atau berbeza, individu terbabit akan terhenti menjadi Ahli Dewan Rakyat serta perlu mengosongkan kerusi.

Beliau berkata Ahli Dewan Rakyat yang bukan anggota mana-mana parti politik dan membentuk sesuatu gabungan parti politik juga dianggap bertukar parti jika keluar daripada gabungan tersebut.

Bagaimanapun, beliau berkata sebarang tindakan suatu parti politik termasuk keluar daripada suatu gabungan dan menyertai gabungan lain tidak dianggap sebagai tindakan bertukar parti.

Selain itu, Wan Junaidi berkata sekiranya seorang Ahli Dewan Rakyat mempunyai prinsip bertentangan dengan parti dan menyebabkan keahliannya digugurkan berdasarkan perlembagaan parti tersebut, maka individu itu boleh dianggap telah bertukar parti dan perlu mengosongkan kerusinya.

Beliau berkata ia sekiranya perlembagaan parti itu memperuntukkan bahawa perbuatan Ahli Dewan Rakyat terbabit yang tidak mengikut prinsip parti atau melanggar arahan Whip akan menyebabkannya tidak  lagi menjadi anggota parti politik tersebut dengan sendirinya.

“Merujuk kepada perkara ini, perlembagaan sesuatu parti politik menentukan tindakan terhadap Ahli Dewan Rakyat tersebut. Oleh itu, terdapat keperluan untuk pindaan dilaksanakan terhadap perlembagaan parti politik bagi memastikan ia selaras dengan rang undang-undang ini,” katanya.

Rang undang-undang mengenai pindaan kepada Perlembagaan Persekutuan itu dibentangkan bagi bacaan pertama pada mesyuarat khas Dewan Rakyat 11 April lepas, namun pindaan asal itu kemudiannya diteliti semula dari aspek penetapan dasar yang lebih jelas.

Sidang dewan khas itu seterusnya meluluskan usul pembentukan Jawatankuasa Pilihan Khas yang diwakili pihak kerajaan dan pembangkang untuk membuat syor berhubung pindaan itu.

Jawatankuasa Pilihan Khas itu mengadakan tujuh siri mesyuarat dan perbincangan bermula 15 April hingga 12 Julai lepas.

Sesi libat urus bersama Ahli Parlimen kerajaan dan pembangkang turut diadakan pada 25 dan 26 Julai sebelum dibentangkan bagi bacaan kali kedua semalam.

Persidangan bersambung Isnin.- BERNAMA


Scammer pelaburan guna nama DDNK masih aktif

KUALA LUMPUR: Pengurus wang bertauliah, Datuk Dr. Nazri Khan Adam Khan (DDNK) sebelum ini mendedahkan taktik sindiket penipuan yang menggunakan namanya sehingga mengaut keuntungan ratusan ribu ringgit.

Menggunakan gambar, poster, slogan, petikan suara di radio dan bual bicara serta kandungan daripada laman sosial Nazri juga dimanipulasi kononnya pelaburan yang dibuat mampu mengaut keuntungan dalam tempoh yang singkat.

Isu berkenaan sudah berlarutan selama beberapa tahun dan semakin meruncing dalam tempoh pandemik COVID-19 kerana kelas sahamnya dilakukan secara dalam talian.

Beliau sudah membuat beberapa laporan polis namun kegiatan berkenaan masih aktif dan berleluasa.

Terkini, satu akaun Telegram dengan nama Dato Dr Nazri Khan (Official) sedang aktif memperdayakan orang ramai untuk menyertai skim pelaburan berkenaan.

Empat pakej yang ditawarkan iaitu pakej A modal RM1,900 dapat pulangan RM38,000, pakej B modal RM4,000 dapat pulangan RM85,000, pakej C modal RM7,000 dapat pulangan RM145,000 dan pakej D modal RM10,000 dapat pulangan RM215,000.

Kesemua pulangan ini dijanjikan dapat dalam masa tiga jam.

Seorang pemegang akaun bank bernama Bahar dilihat sentiasa memasukkan pelaburan antara RM3,000 hingga RM5,000.

Scammer berkenaan juga memaparkan resit-resit bayaran pulangan sehingga puluhan ribu kononnya yang diperolehi oleh pelabur.

Ketika ini, hampir 2,000 akaun Telegram individu yang dimasukkan ke dalam kumpulan berkenaan.

Penulis cuba berkomunikasi dengan sindiket dengan bertanya kesahihan pelaburan itu namun mereka kemudiannya menyekat nombor penulis.

Untuk rekod, Suruhanjaya Sekuriti Malaysia (SC) telah menggantung Lesen Wakil Perkhidmatan Pasaran Modal milik Pengarah Eksekutif dan Pengurus Dana Inter-Pacific Asset Management Sdn Bhd (IPAM),  Datuk Nazri Khan Adam Khan untuk tempoh enam bulan, berkuat kuasa sejak 6 Oktober 2022.

Menurut pihak pengurusan IPAM, ketika ini, ia sedang membuat rayuan susulan penggantungan itu dan menegaskan penggantungan itu adalah disebabkan pelanggaran pentadbiran, bukan mengenai pengurusan dana.

Persoalannya, kenapa akaun Telegram berkenaan masih aktif walaupun laporan sudah dibuat?

Author

Tun Puteh Wanti

View all posts

View all posts


Dua lagi warga asing ditahan kencing di tempat awam BSI

Ketua Polis Daerah Johor Bahru Selatan, ACP Raub Selamat berkata, lelaki berumur 48 dan 66 tahun itu masing-masing ditahan di bangunan berkenaan pada pukul 12.12 tengah malam dan 3.56 pagi, hari yang sama.

“Ibu Pejabat Polis Daerah JBS menerima laporan daripada anggota polis bantuan BSI berkaitan penahanan dua lelaki warga asing yang berkelakuan tidak senonoh iaitu kencing di tempat awam di dalam BSI.

“Bagaimanapun, hasil ujian saringan air kencing mendapati kedua-dua lelaki terbabit negatif daripada pengaruh dadah,” katanya dalam kenyataan hari ini.

Raub berkata, kes disiasat mengikut Seksyen 14 Akta Kesalahan Kecil 1955 dan Seksyen 6 (1) (c) Akta Imigresen 1959/63.

Sejak akhir-akhir ini, kes melibatkan warga asing kencing di tempat awam di CIQ BSI semakin kerap berlaku dan tular menerusi beberapa rakaman video dalam media sosial.

Sebelum ini, seorang wanita warga asing dipercayai membuang air kecil di belakang kaunter dan seorang lelaki warga emas ditahan kerana kencing di tempat mengambil wuduk di bangunan itu. – BERNAMA


Bukan kahwin paksa, kami nikah secara sah – Armizan

Penganjuran Konvensyen Nasional Kerajaan Perpaduan Malaysia ini merupakan platform yang amat penting dan dinanti-natikan.

Konvensyen ini memaknai MoU Permuafakatan Kerajaan Perpaduan yang telah dimeterai pada 16 Disember 2022. Persefahaman yang dirintis oleh para pemimpin 5 parti gabungan utama tersebut telah disemarak dan diperkukuhkan di peringkat pimpinan akar umbi melalui kebersamaan dalam konvensyen ini, dan turut disertai oleh rakan-rakan parti lain yang bersama membentuk Kerajaan Persekutuan.

Ya benar apa yang dikatakan bahawa kami datang dari pelbagai perbezaan pendirian politik sejak sekian lama. Namun jika dilihat dari perspektif yang lain, saya fikir ini merupakan satu perkembangan positif yang amat signifikan.

Kita tidak perlu terbelenggu dengan persepsi negatif yang cuba dibentuk oleh pihak tertentu, apatah lagi untuk merasa apologetik. Kita sebenarnya perlu berasa bangga kerana membuat pilihan yang tepat meletakkan perbezaan ketepi demi agenda besar.

Rakyat dan negara ini memerlukan sebuah Kerajaan untuk melangkah ke hadapan pasca pandemik COVID-19 dan ketidakstabilan politik berpanjangan. Jangan berterusan mangsakan rakyat dengan pertikaian politik kita. Rakyat telah melaksanakan tanggungjawab mereka dalam pilihan raya, dan kini para ahli politik perlu menunaikan amanah dan fokus bekerja sehabis baik untuk rakyat.

Kalau adapun yang menyifatkan kami dalam Kerajaan Perpaduan bernikah secara paksa, yang penting kita bernikah secara sah. Kadangkala bercinta selepas berkahwin jauh lebih bermakna.

DATUK ARMIZAN MOHD ALI
Timbalan Setiausaha Agung
Gabungan Rakyat Sabah (GRS)/Menteri di Jabatan Perdana Menteri

Author

Media Variasi

View all posts

View all posts


Orang Asli tak mahu orang luar ganggu projek ekopelancongan

KUALA LUMPUR: Banyak faktor masyarakat Orang Asli sanggup mempertahankan hutan belantara yang sebahagiannya dijadikan sebagai pusat ekopelancongan negara.

Batin Kampung Orang Asli (KOA) Beswok, Pos Yum Lasah, Perak, Mohd Daud Anjang, berkata bukan sahaja adat resam dan budaya Orang Asli, tetapi pemeliharaan alam sekitar yang perlu mereka pertahankan untuk generasi anak cucu akan datang.

Justeru, beliau perlu bersikap adil dalam sebarang urusan membabitkan kerajaan dan masyarakat.

Katanya, perbincangan adalah satu-satunya cara kerja terbaik baginya untuk menyelesaikan isu berkaitan khususnya projek pembangunan.

“Kalau boleh, jumpalah kami khususnya saya selaku Tok Batin. Apa-apa perbincangan mahu bangunkan projek, bincanglah dengan saya, dan saya akan bincang secara menyeluruh dengan penduduk kampung.

“Banyak faktor perlu diambil kira, terutama dari segi pencemaran alam sekitar, kerana sejak tahun 80-an, saya dapati pihak syarikat ambil pembalakan daripada persekitaran kampung, dah habis balak, kemudian mereka ambil aktiviti lain,” katanya kepada MEDIA VARIASI.

Beliau berkata demikian selepas Majlis Perhimpunan Perdana Batin/Penghulu Orang Asli Bersama Pemimpin yang dirasmikan Menteri Pembangunan Luar Bandar Datuk Seri Mahdzir Khalid, di sini pada Khamis.

Pada majlis itu, Mohd Daud menerima Anugerah Batin/Penghulu Orang Asli Berjaya (Kategori Keusahawanan).

Mengulas lanjut, beliau juga tidak mahu timbul sebarang masalah termasuk perhimpunan atau rusuhan yang tidak munasabah membabitkan masyarakat Orang Asli.

“Saya kena jaga kerajaan, agensi lain, dalam masa yang sama kena jaga masyarakat Orang Asli. Kita tak mahu bergaduh, kita kena bincang dan itu cara saya,” katanya.

Sementara itu, Mohd Daud berkata, penduduk di KOA Beswok kini mengusahakan chalet dikelilingi air terjun, tanaman koko dan lada hitam, serta penternakan ikan dalam sangkar di sekitarnya sebagai sumber ekonomi baharu di kawasan itu.

“Saya tidak menyangka sambutan daripada orang luar amat menggalakkan dengan tempahan penuh setiap hujung minggu. Kini kami sedang membina tapak perkhemahan pula di kawasan berhampiran,” katanya.

Author

Fhatihah Zakinan

View all posts

View all posts


Threads capai 10 juta pengguna dalam beberapa jam selepas pelancaran

WASHINGTON: Lebih 10 juta orang telah mendaftar ke Threads, saingan Meta kepada Twitter, dalam beberapa jam pertama pelancarannya, kata Ketua Pegawai Eksekutifnya, Mark Zuckerberg hari ini.

Threads merupakan pencabar terbesar kepada Twitter milik Elon Musk, yang telah menyaksikan beberapa siri pesaing berpotensi muncul tetapi belum dapat menggantikan salah satu syarikat media sosial yang paling ikonik, walaupun ia menghadapi kesukaran yang besar.

Aplikasi Threads dilancarkan di Apple Store dan Play Store Android di 100 negara pada 2300 GMT pada Rabu, dan akan disiarkan tanpa iklan buat masa ini.

“10 juta pendaftaran dalam masa tujuh jam,” tulis Zuckerberg di akaun Threads rasminya pada Khamis.

Akaun sudah tersedia aktif untuk selebriti seperti Jennifer Lopez, Shakira dan Hugh Jackman, serta saluran media termasuk The Washington Post dan The Economist.

Zuckerberg menghabiskan beberapa jam pertama pelancaran platform membalas komen kepada pengguna baharu.

“Seperkara yang meningkat ialah jumlah petarung MMA bertaraf juara dunia di Threads, terutamanya bila anda berada di sini!” dia menulis jawapan kepada petarung MMA Amerika, Jon Jones.

“Pusingan pertama ini bermula dengan baik,” katanya lagi.

Dalam tweet pertamanya dalam lebih sedekad, Zuckerberg membuat ciapan meme Spiderman menunjuk pada Spiderman, rujukan jelas mengenai persamaan kedua-dua platform.

Di Threads, dia menulis: “Ia akan mengambil sedikit masa, tetapi saya fikir perlu ada aplikasi perbualan awam dengan 1 bilion+ orang di dalamnya. Twitter mempunyai peluang untuk melakukan ini tetapi tidak berjaya melakukannya. Mudah-mudahan kita akan melakukannya.”

Author

Taufik Asmady Abdul Aziz

View all posts

View all posts


Dania Garage tawar tayar Rahmah RM5

KAJANG: Sebuah bengkel motosikal di Kajang iaitu Dania Garage, mengambil langkah luar biasa dengan menawarkan tayar motosikal pada harga Rahmah RM5.

Inisiatif yang diberi nama program Amal Tayar Rahmah itu dilaksanakan pada 20 Mac lalu dan nyata mendapat sambutan tinggi hingga tular di media sosial.

“Sempena bulan Ramadan ini juga saya menawarkan tayar motosikal pada harga Rahmah, juga dengan tujuan untuk membantu meringankan beban pemilik motosikal,” kata wakil Dania Garage kepada media.

Tambahnya lagi, jualan amal yang dianjurkan selama sehari sebelum ini, berjaya menarik kehadiran hampir tiga ribu pemilik motosikal.

Bagaimanapun, pihaknya hanya memperuntukkan seribu unit tayar untuk dibeli oleh pemilik motosikal pada harga RM5 seunit.

Program jualan amal ini membabitkan jualan tayar motosikal bersaiz 70/90-17 serta 80/90-17, harga jualan sebenar tayar tersebut adalah RM60 seunit yang mana harga Rahmah tayar itu tidak dijual di mana-mana tempat melainkan di bengkel Dania Garage sahaja.

“Saya memikirkan bahawa pada bulan Mac tahun ini merupakan bulan yang amat mencabar kepada pengguna semua kerana sesi persekolahan bermula dan persiapan raya datang serentak yang mana rata-rata memerlukan perbelanjaan yang agak tinggi”.

“Sebab itu saya tampil menawarkan tayar motosikal pada harga Rahmah memandangkan sebahagian besar pemilik motosikal ini adalah golongan B40”, kata Mustakim.

Untuk pengetahuan, Dania Garage merupakan bengkel motosikal 100 peratus milik Bumiputera yang berpusat di Sungai Chua, Kajang.

Bengkel tersebut mula beroperasi pada 2016 dan kini mempunyai tiga cawangan iaitu dua di Kajang dan satu di Serdang.

Bengkel Dania Garage amat popular di media sosial khususnya di TikTok dengan jumlah pengikut lebih 500,000 ribu orang.

Author

Tun Puteh Wanti

View all posts

View all posts


Tiga lelaki ditahan ceroboh gudang bersenjatakan pedang samurai

SHAH ALAM: Polis menahan tiga lelaki warga tempatan atas cubaan menceroboh sebuah gudang simpanan barangan keperluan harian menggunakan pedang samurai, playar dan pemotong besi di Jalan Gangsa, Kawasan Perusahaan, Telok Panglima Garang pada 3 Februari lalu.

Ketua Polis Daerah Kuala Langat, Supt Ahmad Ridhwan Mohd Nor @Saleh berkata, pihaknya menerima panggilan MERS 999 pada pukul 3.45 pagi daripada pengurus gudang, lelaki rakyat tempatan berumur 33 tahun sebelum bergegas ke lokasi kejadian.

Katanya setibanya di lokasi pada 4 pagi, pihaknya berjaya menahan kesemua suspek di sekitar kawasan Telok Panglima Garang dan merampas seunit pemotong besi, sebilah pedang samurai bersarung, sebilah pedang samurai tanpa sarung serta seunit playar.

“Hasil semakan mendapati ketiga-tiga suspek yang berumur 28 tahun sehingga 33 tahun mempunyai rekod jenayah lampau berkaitan kes jenayah dan narkotik selain positif dadah jenis Methamphetamine hasil ujian air kencing.

“Mereka dipercayai aktif dalam melakukan jenayah itu sejak dua bulan lalu dan penahanan mereka telah berjaya menyelesaikan sekurang-kurangnya tiga kes pecah rumah sekitar Telok Panglima Garang,” katanya dalam kenyataan hari ini.

Ahmad Ridhwan berkata, kesemua suspek direman empat hari dan ditahan di Lokap Balai Polis Banting Ibu Pejabat Polis Daerah (IPD) Kuala Langat dan disiasat di bawah Seksyen 448 Kanun Keseksaan iaitu melakukan ceroboh.

Dalam kes berasingan, beliau turut melaporkan pihaknya memberkas lima lelaki warga tempatan yang disyaki memecah masuk sebuah premis perniagaan di Kampung Medan, Telok Panglima Garang pada 10 Feb lalu.

Katanya bertindak atas maklumat, pihaknya menahan dua suspek di sekitar Sungai Kapar, Klang 5 petang semalam dan hasil sosial siasat terhadap kedua-dua suspek, pasukannya menangkap tiga lagi rakan  suspek di kawasan Telok Panglima Garang kira-kira sejam setengah kemudian.

Ahmad Ridhwan berkata pihaknya turut merampas barangan perkakasan seperti mesin gerudi tanpa wayar, pemotong jubin, tukul putar tanpa wayar termasuk lima telefon pintar dan seunit gari jenama Chicago.

“Hasil semakan dapati kelima-lima suspek yang ditangkap berumur 27 tahun sehingga 37 tahun, dua daripadanya adalah pekerja bengkel dan tiga lagi merupakan pembaiki pendingin hawa dengan kesemua mereka mempunyai rekod lampau berkaitan kes jenayah dan narkotik.

“Kesemua suspek direman empat hari dan ditahan di Lokap Balai Polis Banting IPD Kuala Langat dan kes disiasat di bawah Seksyen 457 Kanun Keseksaan iaitu melakukan pecah rumah,” katanya. – BERNAMA


Keputusan bantahan awal petisyen Marang 12 Februari ini

KUALA TERENGGANU: Mahkamah Pilihan Raya Terengganu di sini, hari ini menetapkan 12 Februari depan bagi keputusan bantahan awal petisyen Parlimen Marang.

Pada prosiding hari ini, Hakim Datuk Hassan Abdul Ghani mendengar hujahan daripada peguam, Datuk Seri Takiyuddin Hassan yang mewakili Ahli Parlimen Marang, Tan Sri Abdul Hadi Awang (PAS) dan peguam, Datuk Mohd Hafarizam Harun yang mewakili pempetisyen Jasmira Othman (UMNO).

Selain itu, Abdul Hadi turut diwakili peguam, Wan Rohimi Wan Daud dan Saifuddin Othman, manakala Jasmira diwakili Mohamed Baharudeen Mohamed Ariff, Norhazira Abu Haiyan dan Muhammad Amin Othman.

Dalam prosiding itu hakim turut meminta pihak pempetisyen dan responden memasukkan hujah tambahan sebelum 6 Feb ini.

Pada 3 Januari lepas, Badan Perhubungan UMNO Terengganu memfailkan petisyen untuk membatalkan keputusan Pilihan Raya Umum ke-15 (PRU15) bagi Parlimen Marang di Mahkamah Tinggi Kuala Terengganu mengikut Akta Kesalahan Pilihan Raya 1954.

Pengerusi Badan Perhubungan UMNO Terengganu, Datuk Seri Ahmad Said dilaporkan berkata, petisyen itu difailkan antara lain atas dakwaan PAS menyogok pengundi dengan mengagihkan wang bantuan yang diberikan kerajaan negeri pada 15 hingga 17 November lepas iaitu beberapa hari sebelum PRU15, melalui program i-Pencen, i-Belia dan i-Siswa.

Selain Marang, petisyen tersebut turut difailkan terhadap Parlimen Kuala Terengganu dan Kemaman.

Pada PRU15, Abdul Hadi memenangi kerusi Parlimen Marang dengan majoriti 41,729 undi menewaskan calon Barisan Nasional (BN), Jasmira Othman; calon Pakatan Harapan (PH) Azhar Ab. Shukur dan calon Pejuang, Dr. Zarawi Sulong. – BERNAMA


Lelaki tular pukul pemandu lori sampah dicekup

SABAK BERNAM: Seorang lelaki yang tular memukul dan mencederakan pemandu lori sampah di Jalan Panchang Bedena, Sungai Besar di sini, berjaya diberkas polis semalam.

Suspek berusia lewat 50-an itu ditahan si sebuah rumah di Pandan Perdana, Kuala Lumpur, kira-kira pukul 2 pagi.

Ketua Polis Daerah Sabak Bernam, Superintendan Agus Salim Mohd Alias berkata, pihaknya turut merampas kayu yang digunakan ketika kejadian, pengunci stereng dan sebuah kenderaan utiliti sukan (SUV).

“Hasil saringan air kencing mendapati suspek negatif daripada sebarang jenis dadah. Namun, semakan mendapati lelaki itu mempunyai rekod jenayah berkaitan kes ugutan jenayah dan mencederakan orang,” katanya ketika dihubungi hari ini.

Tambah beliau, siasatan awal mendapati suspek terlibat dalam kejadian tular tersebut dan direman selama tiga hari bermula semalam bagi membantu siasatan.

Seorang pemandu lori sampah dilaporkan cedera dipukul lelaki yang berang selepas dihon supaya mengalihkan kenderaannya yang menghalang laluan di Jalan Panchang Bedena kelmarin.

Kejadian yang tular dalam media sosial itu berlaku pada pukul 9.30 pagi mengakibatkan mangsa yang juga lelaki berusia 37 tahun cedera di tangan selepas dipercayai dipukul dengan kayu dan turut diugut suspek.

Siasatan awal mendapati pengadu sedang memandu lori untuk mengutip sampah di sekitar Panchang Bedena dan laluannya dihalang kenderaan suspek.

Mangsa kemudian membunyikan hon bagi meminta supaya mengalihkan kenderaan namun suspek datang mengugut dan memukulnya dengan sebatang kayu.

Lelaki itu mendapatkan rawatan di Hospital Tengku Ampuan Jemaah di sini, dan dibenarkan pulang.

Sementara itu, syarikat KDEB Waste Management (KDEBWM) mengesahkan pemandunya diserang dalam kejadian tersebut, namun menyerahkan kepada polis untuk menyiasatnya.

Bagaimanapun, syarikat itu menyeru orang ramai supaya sentiasa memberikan kerjasama kepada KDEBWM terutama berkaitan laluan kenderaan lori kompaktor agar dapat menjalankan operasi kutipan sisa dengan lancar mengikut jadual. – Utusan

Author

Media Variasi

View all posts

View all posts


Pakej 5G RAHMAH tawar telefon pintar, pelan data lebih murah dilancar

PUTRAJAYA: Kementerian Komunikasi dan Digital (KKD) hari ini, melancarkan Pakej 5G RAHMAH yang menawarkan telefon pintar dan pelan data pada harga jauh lebih murah berbanding pasaran.

Pakej itu merangkumi telefon pintar 5G yang ditawarkan dengan potongan harga lebih 75 peratus berbanding harga pasaran, berserta pelan pascabayar serendah RM60 sebulan dengan data minimum 60 gigabait (gb).

Menteri Komunikasi dan Digital, Fahmi Fadzil, berkata Pakej 5G RAHMAH terbuka kepada semua rakyat Malaysia dan ditawarkan bermula 31 Ogos hingga 31 Disember depan.

Beliau berkata, menerusi pakej itu, syarikat telekomunikasi yang mengambil bahagian iaitu CelcomDigi, Maxis, U Mobile, Telekom Malaysia (Unifi Mobile) dan YTL Communications (YES) menawarkan pakej telefon pintar bersama kontrak langganan pelan pascabayar selama 24 bulan.

Katanya, bagi 100,000 pelanggan daripada golongan B40 terawal pula layak mendapat subsidi tambahan sebanyak RM120 ke atas harga telefon pintar yang ditawarkan syarikat telekomunikasi.

“Pakej 5G RAHMAH menawarkan pilihan telefon pintar 5G kepada pengguna, sama ada jenama Samsung A14 5G atau Honor 90 Lite 5G pada harga RM240, berbanding harga pasaran iaitu masing-masing RM949 dan RM1,099, berserta pelan pascabayar serendah RM60 sebulan bagi data minimum 60GB.

“Tawaran istimewa turut dikemukakan kepada golongan B40, yang mana 100,000 pelanggan terawal daripada golongan B40 layak mendapat subsidi tambahan sebanyak RM120 ke atas harga telefon pintar.

“Penyedia perkhidmatan telekomunikasi juga boleh menyediakan harga telefon pintar lebih rendah atau pelan pascabayar yang lebih baik berdasarkan promosi jualan masing-masing,” katanya pada sidang media Majlis Pelancaran Pakej 5G RAHMAH dan Insentif Pascabayar RAHMAH Penjawat Awam di sini, hari ini. – Berita Harian

Author

Media Variasi

View all posts

View all posts


‘Nightmare!’ Pengantin ditipu ‘wedding planner’, songlap RM180,000

CYBERJAYA: Baru sahaja selesai melangsungkan perkahwinan di sebuah hotel terkenal di Pulau Pinang, sepasang mempelai dilanda musibah apabila ditipu RM180,000 oleh perancang perkahwinan bagi majlis perkahwinannya.

Pempengaruh Niena atau Shaniena Natasya, yang terkenal dengan produk kecantikan jenama OMPUTEH, meluahkan kekesalan apabila perancang perkahwinan gagal memberikan kerjasama yang baik sewaktu majlis perkahwinannya berlangsung.

Menurut Niena, disebabkan perancang perkahwinan itu tidak membayar habis duit berjumlah RM34,000 kepada pihak hotel, maka makanan tidak dapat dihidangkan pada waktu yang tepat.

Niena mula sedar dia ditipu oleh bridal tersebut apabila lelaki berkenaan cuba melarikan diri apabila Niena tidak mempunyai akses untuk memasuki bilik hotel pada jam 3 pagi sebaik sahaja majlis perkahwinannya selesai.

“Saya balik dari after party pukul 3 pagi, sekarang ini pukul 5 pagi, pengantin yang letih dari awal pagi semalam, tak ada bilik.

“Kawan-kawan cuba tahan dia ni dan pihak hotel beritahu yang dia ni nak cabut lari. Saya sebagai pengantin perempuan memang tak bersalah dan tak tahu apa.

“Saya memang mengamuk ya. Saya dah bayar semua kenapa bilik kena sekat. Tak kesian ke kami dah letih nak bergaduh dengan pula bilik kena block,” katanya dalam video yang dikongsi di laman Instagram miliknya.

Lebih mengejutkan, bukan sahaja bridal tersebut tidak membayar kepada pihak hotel tetapi juga kepada jurugambar dan tukang hias.

Lebih mengecewakan, lelaki tersebut membelanjakan wang yang diberikan oleh Niena untuk perbelanjaan peribadinya sendiri.

Untuk rekod, Niena telah membuat satu laporan di Balai Polis Batu Feringgi, Pulau Pinang pada 12 Mei lalu untuk mendapatkan haknya kembali.

OLEH: AIN JAPRI (Pelatih USM)

Author

Media Variasi

View all posts

View all posts


‘FAM jangan sabotaj diri sendiri ‘

PERSATUAN Bola Sepak Malaysia (FAM) dinasihatkan supaya tidak mengambil risiko untuk terus menggunakan Stadium Nasional Bukit Jalil bagi aksi sulung Kumpulan D Kelayakan Piala Dunia 2026/Piala Asia 2027 menentang Kyrgyzstan pada 16 November ini.

Pensyarah Kanan Fakulti Sains Sukan UiTM Shah Alam, Mohd Sadek Mustaffa berkata, keadaan padang di stadium itu dijangka tidak sempat diperbaiki dalam tempoh kurang sebulan selepas mengalami kerosakan ketika Pestabola Merdeka 2023 baru-baru ini.

Menurutnya, FAM perlu membuat keputusan segera mengubah venue perlawanan sekalipun jika mendapat jaminan daripada Perbadanan Stadium Malaysia (PSM), Stadium Nasional Bukit Jalil sedia menjadi gelanggang aksi tersebut.

“Jaminan yang diberikan PSM sebelum ini menjadi bukti bahawa rumput di Stadium Nasional Bukit Jalil itu tidak matang lagi untuk digunakan sekurang-kurangnya untuk tempoh dua bulan lagi.

“Jangan malukan negara kita bukan sebab kita kalah tetapi aspek penganjuran dipertikaikan. Nasihat saya, FAM jangan sabotaj diri sendiri dengan pendekatan ambil risiko bermain di stadium itu lagi.

“Para penyokong sudah tentu mahu melihat permainan pasukan negara atas permukaan padang yang baik bukan nak tengok permukaan padang yang teruk,” katanya kepada Sukan Sinar pada Isnin.

Sebelum ini, FAM mengesahkan aksi menentang Kyrgyzstan itu akan kekal berlangsung di Stadium Nasional Bukit Jalil walaupun permukaan padang mengalami kerosakan ketika aksi Pestabola Merdeka baru-baru ini.

Malah, Sukan Sinar turut melaporkan saranan daripada penganalisis sukan, Azlan Johar yang melihat Stadium Sultan Ibrahim di Iskandar Puteri, Johor sebagai venue terbaik untuk aksi antara Malaysia dan Kyrgyzstan.

Mengulas lanjut, Mohd Sadek berkata, FAM turut perlu mengetepikan tanggapan bahawa kurangnya sambutan daripada penyokong yang akan diterima sekiranya Harimau Malaya bermain di venue lain.

“Apa lagi pilihan yang ada? Kita kena realistik pada ketika ini stadium yang terbaik ialah Stadium Sultan Ibrahim dan itu venue yang perlu kita gunakan sehingga SNBJ benar-benar bersedia.

“Keputusan FAM pada ketika ini akan menjadi perkara penting bukan sahaja kepada maruah negara ketika perlawa-nan, tetapi juga kepada permukaan padang SNBJ yang kita tahu memerlukan masa untuk tumbuh sempurna,” ujarnya. – Sinar Harian

Author

Media Variasi

View all posts

View all posts


‘Nak sambung makan lepas bersalin’ – Wanita pecah air ketuban di restoran minta staf jangan kemas meja lagi

SIAPA sangka dalam keadaan cemas, seorang wanita yang hampir bersalin masih sempat berpesan kepada pelayan di sebuah restoran supaya tidak mengangkat makanan yang dipesannya yang telah dihidangkan atas meja.

Kejadian yang berlaku pada Isnin di Bangkok, Thailand itu diceritakan semula oleh pengurus restoran berkenaan, Yuthaphum Kaewkhem menerusi hantaran di Facebook miliknya.

Difahamkan, air ketuban wanita terbabit pecah ketika sedang menikmati ‘mookata’ (hidangan berupa barbeku-steamboat ala Thai).

Menurut Yuthaphum atau lebih mesra disapa Boom, ketika pekerjanya sedang mengatur pengangkutan ke hospital dengan segera, wanita itu terus bertegas bahawa dia akan kembali semula di restoran itu untuk menghabiskan makanannya memandangkan dia baru menikmati makanan itu beberapa suapan sahaja, lapor akhbar Thai Khaosod.

Permintaan yang disuarakan wanita itu kepada pekerja Boom membuatkan dia terkejut lalu menyatakan dia akan memberi makanan percuma kepada wanita itu.

“Beritahu pelanggan (wanita terbabit) bahawa saya akan memberinya makanan percuma untuk sembilan bulan akan datang.

“Buat masa ini, dia harus fokus melahirkan bayinya,” kata Boom kepada pekerjanya.

Laporan sama turut menyatakan pada keesokan harinya, Boom mendedahkan bahawa dia telah melawat wanita berkenaan yang selamat melahirkan seorang bayi lelaki.

Malah, Boom turut dilihat memberikannya makanan, kuali pemanggang mookata, dan peralatan dapur lain di hospital bagi kegunaan wanita tersebut.

Author

Diyana Rahip

View all posts

View all posts


‘Cepat sikit hantar saman tu’, Caprice ‘cucuk’ Ebit Lew di IG

PETALING JAYA: Penyanyi rap, Caprice meminta pendakwah bebas, Ebit Lew supaya segera menghantar surat saman kepadanya susulan pendedahan yang dibuat menerusi podcast bersama Mondy Tatto baru-baru ini.

Caprice atau nama sebenarnya, Ariz Ramli, 33, berkata, permintaan itu bagi membolehkan pihak Mondy menghantar semula saman kepada pendakwah itu beserta bukti.

“Salam Ebit Lew, kalau boleh cepat sikit hantar saman tu.

“Supaya pihak Mondy boleh saman balik sekali dengan bukti,” katanya dalam satu hantaran di Instagramnya tadi.

Selain itu, dalam hantaran sama Caprice juga memaklumkan pihaknya akan memuat naik lagi pendedahan dibuat Mondy pada Jumaat ini.

Di dalam video yang dimuat naik di Instagram Caprice itu, Mondy mendakwa dia tidak pernah belajar mengaji serta solat seperti yang dikatakan oleh Ebit sebelum ini.

Malah menurut Mondy, dia juga tidak pernah bertemu dengan isteri pendakwah terbabit.

“Aku belum pernah bertemu dengan isterinya.

“Ini bukan fitnah, ini bukan cakap kosong. Satu masa nanti akan terbukti kebenarannya,” katanya.

Terdahulu, Ebit tampil membuat laporan polis berhubung pendedahan terbabit yang disifatkan sebagai fitnah terhadap dirinya di Ibu Pejabat Polis Daerah Subang Jaya, Selangor pagi tadi.- Kosmo!

Author

Media Variasi

View all posts

View all posts


7 pilihan jenama air malt coklat setanding Milo!

AJAKAN boikot produk luar negara yang menyokong rejim Israel mungkin membuatkan sebilangan pihak menjadi rungsing dek kerana aneka pilihan menjadi terhad.

Bagi peminat tegar minuman malt coklat, pasti ada segelintir daripada anda yang sukar untuk ‘move on‘ dengan keenakan rasa air coklat keluaran Milo namun terpaksa melepaskannya demi prinsip bersolidariti.

Jangan bimbang! Anda masih mempunyai banyak pilihan jenama yang mengeluarkan produk air coklat malt bertenaga!

Berikut dikongsikan 7 jenama menarik untuk dicuba!

1. Vico

2. Sawanah Koko

3. Tamar Cocoa

4. Aik Cheong

Foto: IG Aikcheong_official

6. Lotus’s – Minuman Malt Coklat Berkhasiat

7. Munif Cocoa

Author

Diyana Rahip

View all posts

View all posts


Ronaldo cipta gol pertama untuk Al-Nassr

PEMAIN yang memenangi anugerah Ballon d’Or sebanyak lima kali, Cristiano Ronaldo akhirnya berjaya mencipta jaringan bersama pasukan baharunya, Al-Nassr dalam saingan Saudi Pro League bertemu dengan Al-Fateh pada Jumaat.

Jaringan pertama Ronaldo terhasil apabila Al-Nassr dihadiahkan sepakan penalti pada masa kecederaan sebelum tamat permainan dan Ronaldo tidak melakukan kesilapan dari sepakan itu untuk menjadikan kedudukan 2-2.

Ia adalah perlawanan yang mengecewakan bagi bintang Portugal itu apabila dia terlepas dua peluang keemasan untuk menjaringkan gol.

Bagaimanapun, dia bertenang sehingga berjaya menghasilkan gol pertamanya untuk kelab Saudi itu.

Sejak ketibaannya di Al Nassr, Ronaldo hanya menjaringkan dua gol tetapi kedua-dua gol itu hadir dalam perlawanan persahabatan menentang Paris Saint Germain dengan keputusan pasukannya tewas 4-5.

Author

Muhammad Nor Fadzly Mahat

View all posts

View all posts


Sebut ‘ceasefire’ pun tidak boleh, ini kerja gila – Anwar

PUTRAJAYA: Perdana Menteri, Datuk Seri Anwar Ibrahim menyelar tindakan segelintir pemimpin dunia yang kononnya berbicara mengenai hak asasi dan demokrasi sebagai ‘kerja gila’ kerana tidak mampu menegaskan pembentukan usaha gencatan senjata di Gaza.

Perdana Menteri berkata, keadaan itu berikutan pemimpin terlibat hanya mahukan pelaksanaan ‘humanitarian pause’ atau boleh diterjemahkan sebagai tidak bersetuju melaksanakan genjatan senjata dalam bahasa diplomatik.

“Tengok pemimpin kononnya berbicara mengenai hak asasi dan demokrasi, mahu sebut ‘ceasefire’ pun tidak boleh. Dia juga kata ‘humanitarian pause’ di mana dalam bahasa diplomasi maknanya mereka tidak mahu gencatan senjata.

“(Mereka tidak mahu genjatan senjata) kerana dia mahu teruskan tindakan itu (kekejaman). Humanitarian pause maknanya, berhenti sekejap dan selepas itu bom kembali, ini kerja gila,” katanya ketika berucap pada Majlis Perjumpaan Bersama Warga Kementerian Kewangan di sini tadi.

Sementara itu, dalam perkembangan berkaitan, Anwar juga mahukan setiap orang khususnya parti politik untuk terus bangun bersama dalam isu Gaza serta mencari penyelesaian terbaik membantu rakyat Palestin.

“Saya tengok polemik parti dan golongan ekstrem melampau (isu Gaza), jadi sudahlah. Kita pakat bersama kerana orang dibunuh, anak kecil mati. Fikirlah bersama bagaimana mahu bantu (Palestin).

“Hubungi syarikat besar lain, cari jalan tambah peruntukan melebihi RM100 juta yang kita kirimkan. Pastikan juga kiriman itu menerusi badan dipercayai dan janganlah kita bina mahligai atas pusara orang lain.

“Maknanya patut ada kesedihan dan doa, dan bukannya mendirikan mahligai atas pusara orang lain seperti mencari markah politik, itu menyedihkan,” tegasnya. – Kosmo!

Author

Media Variasi

View all posts

View all posts


Didakwa terima bayaran RM15 juta, Anwar tuntut Muhyiddin mohon maaf

KUALA LUMPUR: Perdana Menteri, Datuk Seri Anwar Ibrahim mengemukakan notis tuntutan terhadap Tan Sri Muhyiddin Yassin agar Pengerusi Perikatan Nasional (PN) itu memohon maaf tanpa syarat berhubung video berbaur fitnah yang mendakwa beliau menerima bayaran RM15 juta sebagai penasihat ekonomi Selangor.

Tetuan SN Nair & Partners, yang mewakili Anwar, 75, menghantar notis tuntutan itu hari ini.

Menurut Datuk SN Nair, anak guamnya menuntut Muhyiddin menarik balik video ucapan semasa ceramah Grand Finale PN Padang Serai mengenai Anwar di aplikasi TikTok di bawah nama @beritakini8, perkataan-perkataan memfitnah selain memadam atau menarik balik segala komen yang menyinggung perasaan dan bersifat fitnah.

Beliau berkata, Pengerusi Pakatan Harapan itu juga menuntut aku janji bertulis daripada Muhyiddin untuk tidak mengulangi mana-mana dakwaan dan komen seperti dalam video tersebut selain ganti rugi.

“Sekiranya anak guam saya tidak menerima apa-apa maklum balas yang memuaskan dalam tempoh tiga hari daripada tarikh penerimaan notis ini, arahan kami adalah untuk memohon suatu perintah injunksi dan meneruskan tindakan perundangan terhadap Tan Sri Muhyiddin,” katanya.

Notis tuntutan itu mendakwa pada 5 Disember lepas, Muhyiddin mengungkap atau menyebabkan penerbitan video tersebut yang telah mendapat tontonan lebih 1,100,000 kali, lebih 6,061 komen, melebihi 21,400 butang ‘like’, lebih 1,360 kali butang ‘favourite’ dan 2,169 kali perkongsian setakat tarikh notis berkenaan.

Peguam itu berkata video tersebut dibuat dengan niat jahat terhadap anak guamnya, tidak benar dan terdapat penyelewengan fakta yang menunjukkan ketidakwajaran moral serta undang-undang selain untuk mencari publisiti murahan bagi tujuan politik serta manfaat proses pemilihan dalam usaha memenangi undi sempena Pilihan Raya Umum ke-15 bagi Parlimen Padang Serai.

Nair berkata video dan kata-kata fitnah itu antara lain membawa maksud Anwar telah menyalahgunakan kuasanya sebagai Ahli Parlimen, licik dan menggunakan taktik kotor selain tidak beretika serta mengkhianati mandat rakyat.

Katanya keseluruhan video dan perkataan memfitnah itu telah disangkal oleh Setiausaha Politik Menteri Besar Selangor, Juwairiya Zulkifli melalui kenyataan media hari ini menerusi akaun Facebook beliau atas nama ‘Juwairiya Zulkifli’ dan ia dipetik dalam artikel Free Malaysia Today bertajuk Anwar hanya terima RM1 jadi penasihat ekonomi Selangor.

Nair ketika dihubungi mengesahkan telah menghantar notis tuntutan itu kepada Muhyiddin melalui serahan tangan. – BERNAMA


Belanda padamkan impian AS untuk melangkah ke suku akhir Piala Dunia

ANKARA: Belanda menumpaskan Amerika Syarikat 3-1 pada Sabtu sekali gus menjadi pasukan pertama mara ke suku akhir Piala Dunia FIFA, lapor Agensi Anadolu (AA).

Gol pertama Belanda diperoleh pada minit ke-10 hasil jaringan Memphis Depay selepas mendapat umpanan menarik daripada Denzel Dumfries.

Belanda menggandakan jurang jaringan pada masa kecederaan menerusi jaringan Daley Blind yang mematikan langkah penjaga gawang Matt Turner.

Gol tunggal pasukan Pasuka AS dihasilkan pada minit ke-75 menerusi pemain Haji Wright.

Belanda terus mengorak langkah dengan memperoleh gol ketiga pada minit ke-81 menerusi jaringan Dumfries. Kedudukan kekal 3-1 sehingga wisel penamat.

Dengan tersingkirnya AS bermakna tiada pasukan Konfederasi Persatuan Bola Sepak Amerika Utara, Tengah dan Caribbean (CONCACAF) yang berjaya meneruskan aksi di Qatar.

Pasukan Kanada, Mexico dan Costa Rica juga telah tersingkir sebelum ini.

AS akan menjadi tuan rumah Piala Dunia edisi 2026 bersama Mexico dan Kanada. – BERNAMA


PM seru konglomerat supaya sokong pembangunan seni

KUALA LUMPUR: Perdana Menteri, Datuk Seri Anwar Ibrahim hari ini menyeru kepada konglomerat yang berjaya supaya menyokong pembangunan seni di dalam negara, selain daripada industri-industri lain.

Berucap pada pelancaran Pameran”Lukisan Orientalis: Cerminan atau Bayangan?”  di Muzium Kesenian Islam di sini hari ini, beliau berkata pembangunan teater dan muzium di negara-negara Barat bukan hanya hasil usaha kerajaan tetapi daripada komitmen yang diberikan konglomerat mereka.

“Anda sudah melihat teater, muzium di Barat, bukan hanya daripada usaha kerajaan tetapi komitmen, nyala rasa dan sesetengah konglomerat besar merasakan sejumlah daripada keuntungan harus digunakan untuk menyokong seni.

“Kalau ada 30 konglomerat, katakan dia beri sokongan dalam pelbagai bidang, itu akan memperkayakan seni, sastera, budaya, pendidikan dan masyarakat,” katanya.

Turut hadir Menteri Komunikasi dan Digital, Fahmi Fadzil dan Pengerusi Yayasan Albukhary, Syed Mokhtar Albukhary.

Sementara itu, Anwar berkata, konsep MADANI di Malaysia tidak hanya memperkasakan rakyat menerusi ekonomi yang merupakan perkara teras tetapi juga memerlukan pemerkasaan budaya menerusi kesenian dan kesusasteraan.

“Ia akan menjadi sesalan buat sebuah negara seperti Malaysia dengan akar umbi Islam yang kukuh dan  kepelbagaian budaya , orang India, Cina dan suku-suku Orang Asli tidak dapat mengangkat seni, budaya dan seni lakon menjadi cemerlang kerana sama ada kita terlalu sibuk dengan isu ekonomi atau terlalu memikirkan perubahan dari barat,” katanya.

Menyentuh mengenai Pameran “Lukisan Orientalis: Cerminan atau Bayangan?” yang bermula hari ini hingga 15 Okt , Perdana Menteri berkata, pameran yang dianjurkan oleh Muzium Kesenian Islam Malaysia itu adalah antara yang terbesar di dunia.

Justeru, beliau mengajak golongan penyelidik, ibu bapa, mahasiswa dan pelajar untuk menggunakan cuti sekolah ketika ini untuk menyaksikan pameran berkenaan.

“Mungkin ramai tidak tahu tentang pameran ini, (ia) agak unik kerana tidak dipersembahkan di mana-mana di dunia melainkan Muzium di London. Itu pun skala kecil.

“Gunakan peluang ini kerana orang biasa akan membayar ratusan atau ribuan ringgit untuk menyaksi karya-karya besar yang tidak diperolehi di jalanan, ia (pameran ini) diperolehi dari ‘Auction House’ dengan harga yang mahal,” katanya.

Mencipta sejarah di Asia, Muzium Kesenian Islam Malaysia mempamerkan koleksi karya lukisan dari zaman keemasan Orientalisme dan tidak pernah sebelum ini lukisan-lukisan dari kurun ke-19 dan awal kurun ke-20 itu dipamerkan di luar Eropah atau Amerika. – BERNAMA


‘Rosak teruk, UMNO sukar pulih waktu terdekat’, penganalisis ulas desakan undur Zahid

CYBERJAYA: Keputusan Pilihan Raya Negeri (PRN) pada Sabtu menyaksikan UMNO mengalami kekalahan besar, apabila hanya menang 19 daripada 108 kerusi Dewan Undangan Negeri (DUN) yang dipertandingkan.

PRN turut menyaksikan UMNO kehilangan semua kerusi yang ditandingi di Terengganu dan Kedah, hanya menang dua di Pulau Pinang dan Selangor, satu di Kelantan manakala 14 kerusi lagi di Negeri Sembilan.

Susulan daripada kekalahan itu, banyak pihak melakukan desakan agar Presiden UMNO, Datuk Seri Dr Ahmad Zahid Hamidi meletakkan jawatan.

Meskipun sedar wujud gesaan itu, namun Ahmad Zahid yang juga Pengerusi Barisan Nasional (BN) tidak membuat sebarang kenyataan mahu berundur diri.

Beliau sebaliknya dilapor akan memperbaiki nasib UMNO dengan dibantu oleh kepimpinan parti.

Penganalisis politik, Prof Madya Dr Jeniri Amir berkata, masalah UMNO tidak mungkin akan dapat diselesaikan dalam tempoh terdekat sekiranya Ahmad Zahid meletakkan jawatan.

Beliau berkata, UMNO boleh melakukan reformasi dan transformasi ketika ini, namun parti itu tidak mungkin akan dapat menambat hati rakyat dalam masa lima tahun.

“UMNO tak mungkin pulih kerana Ahmad Zahid tak akan melepaskan jawatan. Parti itu begitu rosak teruk sehingga sukar untuk dipulihkan dalam tempoh singkat.

“Jadi, masa terbaik untuk Ahmad Zahid letak jawatan adalah sebelum PRU (Pilihan Raya Umum) seterusnya dan bukan sekarang,” katanya kepada MEDIA VARIASI.

Mengulas lanjut, Jeniri Amir berkata, peletakan jawatan Ahmad Zahid dalam waktu terdekat juga akan mencetuskan ketidakstabilan dalam Kerajaan Perpaduan, yang diterajui BN dan Pakatan Harapan (PH).

Tambahan pula, katanya, ia juga mungkin akan memberi pengaruh besar dari segi jawatan dan kedudukan Ahmad Zahid sebagai Timbalan Perdana Menteri.

“Tidak sekadar itu, langkah tersebut akan memberi kesan kepada UMNO. Oleh itu, bukan sahaja Presiden, malah ‘Top 5’, ahli majlis kerja tertinggi UMNO perlu bertanggungjawab.

“Memang senang nak desak letak jawatan, tapi hakikatnya nak letak jawatan bukan semudah itu kerana kita perlu lihat dari segi realiti yang berlaku sekarang,” katanya.

Author

Fazleen Safina Abd Jamil

View all posts

View all posts


Sanusi tidak hadir ceramah sebab ada mesyuarat penting – Tuan Ibrahim

KOTA BHARU: Datuk Seri Tuan Ibrahim Tuan Man menjelaskan ketiadaan Menteri Besar Kedah, Datuk Seri Muhammad Sanusi Md Noor pada ceramah malam tadi kerana menghadiri mesyuarat penting.

Timbalan Presiden PAS itu turut menafikan dakwaan calon Dewan Undangan Negeri (DUN) Jeneri itu ditangkap polis.

“Tak betul tu (dakwaan ditangkap). Beliau tidak hadir ceramah kerana ada jadual bertembung dengan mesyuarat penting,” katanya ketika dihubungi Harian Metro.

Terdahulu, ketiadaan Muhammad Sanusi yang dijadual hadir pada Ceramah Mega Perikatan Nasional (PN) Bersama Menteri Besar di Padang Awam Taman Ria di sini, malam tadi menyebabkan ribuan penyokong kecewa.

Mengikut poster yang dikongsi di akaun Facebook Muhammad Sanusi, beliau sepatutnya menyampaikan ceramah dan berkempen bersama Pengerusi PN Merbok yang juga Ahli Parlimen Merbok, Mohd Nazri Abu Hassan dan Ahli Parlimen Alor Setar, Afnan Hamimi Taib Azamudden.

Afnan Hamimi yang mengumumkan ketiadaan Menteri Besar pada program itu menjelaskan, Muhammad Sanusi tidak dapat hadir kerana dinasihatkan untuk tidak hadir pada ceramah berkenaan.

Author

Media Variasi

View all posts

View all posts


DUN Pulau Pinang bubar esok – Chow

GEORGE TOWN: Dewan Undangan Negeri (DUN) Pulau Pinang akan dibubarkan esok bagi memberi laluan kepada Pilihan Raya Negeri (PRN) diadakan.

Ketua Menteri, Chow Kon Yeow berkata, tarikh itu telah dicadangkan dan telah mendapat persetujuan Yang Dipertua Negeri Pulau Pinang, Tun Ahmad Fuzi Abdul Razak pagi tadi.

“Pada pagi ini saya telah mendapat perkenan Yang Dipertua Negeri untuk menandatangani proklamasi untuk membubarkan DUN Pulau Pinang bagi memberi ruang PRN yang akan ditetapkan oleh SPR (Suruhanjaya Pilihan Raya) setelah semua negeri dibubarkan dewan masing-masing.

“Saya lega perkara ini sudah berakhir, jadi kini kita boleh bersiap sedia untuk pilihan raya negeri. Tarikhnya akan ditentukan oleh Suruhanjaya Pilihan Raya,” katanya kepada pemberita selepas menghadap Yang Dipertua Negeri Pulau Pinang di Seri Mutiara, di sini hari ini.

Terdahulu, Chow tiba di Seri Mutiara, di sini pada 7.55 pagi untuk menghadap Tun Ahmad Fuzi bagi memohon persetujuan untuk pembubaran DUN Pulau Pinang.

Persidangan DUN Pulau Pinang yang pertama diadakan pada 1 Ogos 2018, selepas Pilihan Raya Umum ke-14 (PRU14) pada 9 Mei 2018 dan mandat lima tahun sepatutnya berakhir 2 Ogos ini.

Pada PRU14, PH memenangi 37 daripada keseluruhan 40 kerusi, termasuk dua daripada calon Bersatu yang ketika itu masih bersama PH, manakala Barisan Nasional (BN) memenangi dua kerusi dan PAS (satu).

Pada Februari 2020, Bersatu mengumumkan keluar daripada PH dan menyertai Perikatan Nasional (PN) yang menyebabkan dua ADUN Bersatu Pulau Pinang, ADUN Bertam Khaliq Mehtab Mohd Ishaq dan ADUN Teluk Bahang Zolkifli Md Lazim, menarik balik sokongan mereka terhadap pentadbiran kerajaan negeri di bawah PH.

Sementara pergolakan dalam parti PKR turut menyaksikan dua ADUN dari parti itu dipecat iaitu ADUN Seberang Jaya Dr Afif Bahardin dan ADUN Sungai Acheh Zulkifli Ibrahim.

Kedudukan terkini kerusi sebelum DUN Pulau Pinang dibubarkan ialah PH memiliki 33 kerusi, BN (dua), Bersatu (empat) dan PAS satu kerusi. – BERNAMA


Anwar gesa OIC desak gencatan senjata di Palestin

PERDANA Menteri, Datuk Seri Anwar Ibrahim menggesa negara anggota Pertubuhan Kerjasama Islam (OIC) agar terus mendesak gencatan senjata oleh Zionis Israel dan lebih banyak bantuan kemanusiaan dibawa masuk ke Palestin.

Menurut sebuah hantaran di laman Facebook, Anwar telah mengadakan pertemuan dengan Presiden Republik Islam Iran, Seyyed Ebrahim Raisi, di sela-sela Sidang Kemuncak Tergempar OIC ke-8 bagi membincangkan serangan dan kekejaman berterusan terhadap Palestin, semalam.

“Dalam pertemuan yang penuh bermakna ini, kami sebulat suara bersetuju agar kekejaman oleh Israel terhadap Palestin perlu dihentikan segera.

“Kami juga mendukung segala usul yang dibawa oleh OIC termasuk paling penting proses gencatan senjata oleh Israel dilakukan serta-merta,” katanya.

Tambah Anwar, beliau turut menyuarakan supaya OIC memainkan peranan yang lebih besar khususnya dalam melibatkan isu kemanusiaan sejagat.

“Semasa pertemuan ini, kedua-dua pihak telah menyatakan kesediaan untuk mempertingkatkan hubungan dua hala termasuk dalam bidang ekonomi, pendidikan, sains dan teknologi serta meneroka peluang kerjasama baharu.

“Presiden Iran menyambut baik langkah Malaysia untuk mempertingkat hubungan dua hala serta menyatakan Malaysia dan Iran sebagai dua buah negara yang berpengaruh, perlu memainkan peranan yang besar dalam dunia Islam,” ujarnya.

Menurut Anwar, dalam pertemuan sama, pihaknya turut memanjangkan jemputan untuk mengadakan lawatan rasmi ke negara masing-masing.

“Saya juga mengulangi komitmen untuk mengadakan Mesyuarat Suruhanjaya Bersama (JCM) di antara kedua-dua negara bagi memperhalusi pelbagai bidang kerjasama,” katanya.

Pada tahun 2022, jumlah perdagangan antara Malaysia dan Iran ialah sebanyak RM3.68 bilion (meningkat sebanyak 40.2% dari tahun 2021) dan kelapa sawit merupakan produk utama perdagangan antara kedua-dua negara ini. – Kosmo!

Author

Media Variasi

View all posts

View all posts


Helikopter terhempas: Seorang kru patah tulang, lima cedera ringan

CAMERON HIGHLANDS: Enam penumpang termasuk seorang juruterbang dilaporkan mengalami kecederaan selepas helikopter yang dinaiki mereka terhempas di Brinchang, tengah hari tadi.

Komander Operasi Penguasa Bomba, Shahrulnizam Nasir berkata, lima daripada mangsa termasuk juruterbang didapati mengalami kecederaan ringan manakala seorang lagi patah tulang paha.

“Pusat Gerakan Operasi (PGO) Pahang telah menerima panggilan kecemasan berhubung satu kejadian Helikopter jenis Eurokopter AS 355 F2 yang membawa petugas kesihatan melakukan pendaratan cemas di Hutan Brinchang, Cameron Highlands petang ini.

“Kesemua mangsa menerima rawatan awal di tempat kejadian sebelum dikeluarkan ke tempat selamat,” maklum Bomba dan Penyelamat Pahang menerusi hantaran di Facebook hari ini.

Shahrulnizam turut memaklumkan bahawa pihaknya masih menjalankan operasi susulan kemalangan tersebut.

Author

Diyana Rahip

View all posts

View all posts


Penuntut PhD genius dakwa dibuang universiti, data kajian dicuri

KUALA LUMPUR: Sebelum ini kita sering dengar kisah mengenai bagaimana idea dan inovasi yang dicuri atau diciplak daripada pemilik asal, namun jarang ia diketengahkan.

Biasanya mangsa adalah golongan yang tidak tahu hak mereka dari sudut undang-undang, manakala pemangsa pula sama ada berkuasa atau yang tahu kelemahan sistem untuk dimanipulasi.

MEDIA VARIASI menerima aduan daripada seorang penuntut peringkat kedoktoran (PhD) berasal dari Yemen mendakwa dirinya dibuang Universiti Malaya, idea dan data kajiannya dicuri.

Abbod Ali Mohammed Saeed, 34, adalah seorang pemuda yang bijak kerana pada tahun 2015 dia memberi solusi kepada isu pengangkutan yang belum pernah ada di Malaysia iaitu mengggunakan pengimbas Meshlium untuk mengesan kenderaan.

Menerusi laporan polis dan Akuan Sumpah (SD) dikemukakannya, dia mendakwa sistem, kajian dan data PhD miliknya disalah guna oleh dua penyelia program yang dipercayai menggunakannya untuk kepentingan perniagaan peribadi mereka.

Pada awal 2015, Abbod memberi cadangan kepada penyelia untuk menggunakan pengimbas Meshlium dalam Advance Intelligent Transportation System (AITS) dan penyelia setuju ia dijadikan topik PhD.

“Penyelia itu menawarkan kepada saya untuk menggunakan projek tersebut dalam syarikat penyelidikan UM dan kami berkongsi hak paten mengikut peraturan dan undang-undang UM.

“Namun setelah kajian selesai pada 2017 tiba-tiba kata laluan untuk akses ke sistem saya ditukar dan penyelia berkenaan memaklumkan sistem itu sudah menjadi hak milik syarikatnya yang tiada kaitan UM.

“Saya telah melaporkan isu ini kepada pengurusan universiti bagaimanapun selepas itu penyelia meminta saya meneruskan kajian kerana didakwanya yang sebelum ini tidak lengkap.

“Penyelia itu juga tidak membenarkan saya menggunakan peralatan bagi menyiapkan kajian kerana didakwanya itu milik syarikatnya.

“Saya telah mengadukan perkara ini kepada universiti, mereka berjanji untuk selesaikan isu ini dengan melanjutkan tiga semester dan menyediakan peralatan yang diperlukan namun saya dapati tiada peralatan disediakan di makmal universiti.

“Dalam semester kedua, pada April lalu saya dikejutkan dengan surat pemberhentian pengajian secara tiba-tiba, saya rasa dianiaya, dibuli, dipergunakan untuk kepentingan mereka,” katanya kepada MEDIA VARIASI.

Abbod telah membuat laporan polis pada 14 Ogos lalu dan surat Akuan Sumpah pada Sabtu turut mendakwa memiliki semua bukti dan dokumen yang mengesahkan idea, cadangan, kertas kerja dan data kajian adalah miliknya.

Dia juga mengemukakan aduan kepada Persatuan Pengguna Islam Malaysia setelah lapan bulan aduannya kepada Kementerian Pengajian Tinggi tidak mendapat maklum balas.

Lebih mengejutkan, Abbod mendakwa insiden yang sama berlaku kepada beberapa pelajar tempatan iaitu hasil kerja mereka dicuri dan tempoh pengajian menjadi terlalu lama.

“Ada pelajar Sarjana yang menghabiskan tujuh tahun untuk menyiapkan hasil kerjanya namun tidak tahan berhadapan penyelia yang agresif,” katanya.

Rentetan insiden itu, Abbod mendakwa telah mengalami tekanan dan kemurungan.

“Salah guna kuasa telah berlaku dengan mengambil data kajian saya selama tujuh tahun diusahakan, menghalang saya mendapatkan data kajian yang saya usahakan, tidak memberi penyelia lain, dihalang menjalankan eksperimen akhir untuk melengkapkan PhD dan membuat laporan penilaian yang palsu sehingga saya dibuang.

“Saya sudah habis beratus ribu ringgit demi mendapat ilmu di Malaysia dari peringkat Ijazah sehingga PhD walau ambil masa 15 tahun pengajian saya sudah berada di peringkat ini.

“Kali ini saya dimalukan, diberi maklumat salah dan gambaran salah mengenai diri saya.

“Walaupun mereka beragama Islam tetapi tidak mengamalkan prinsip Islam yang tidak menganiaya, tidak menzalimi  orang lain.

“Saya mohon pihak polis, pihak Kementerian Pengajian Tinggi membuat siasatan semoga saya pelajar terakhir yang menerima nasib sebegini.

“Saya mahu habiskan PhD saya dan pulang ke Yemen memandangkan ibu saya juga sedang sakit,” katanya.

Sementara itu, Naib Canselor UM, Prof Datuk Dr Mohd Hamdi Abd Shukor ketika dihubungi MEDIA VARIASI memaklumkan akan meneliti laporan itu.

Author

Tun Puteh Wanti

View all posts

View all posts


Suami isteri warga emas maut kemalangan di LPT2

KUALA BERANG: Sepasang suami isteri warga emas maut selepas kenderaan pacuan empat roda yang dinaiki mereka terlibat dalam kemalangan dengan sebuah treler di Kilometer 392.9 Lebuhraya Pantai Timur 2 (LPT2) Bukit Besi-Ajil, malam tadi.

Dalam kejadian kira-kira 9 malam tadi, mangsa, Mohd Ghani, 68, dan Minah Abdullah, 69, yang berasal dari Kampung Tok Rimau di Kuala Terengganu maut di tempat kejadian dipercayai akibat kecederaan parah di beberapa bahagian badan manakala anak lelaki mereka yang memandu kenderaan mengalami kecederaan patah kedua-dua belah kaki.

Ketua Polis Daerah Hulu Terengganu, DSP Hasmeera Hassan berkata, siasatan awal mendapati kenderaan pacuan empat roda yang dinaiki mangsa dengan anak lelakinya datang dari arah Kuantan menuju ke Kuala Terengganu manakala treler pula dari arah Kuantan ke Kota Bharu.

Beliau berkata ketika di lokasi kejadian, kenderaan terbabit telah merempuh treler yang berada di lorong kiri dari arah belakang.

“Rempuhan tersebut menyebabkan kerosakan teruk pada bahagian hadapan kenderaan pacuan empat roda manakala treler yang membawa muatan hampas kelapa sawit hanya pecah tayar kanan dan bengkok besi belakang.

“Pemandu dan kelindan treler tidak mengalami sebarang kecederaan manakala pemandu kenderaan pacuan empat roda patah kaki kiri dan kanan,” katanya ketika dihubungi Bernama hari ini.

Hasmeera berkata, mayat mangsa yang tersepit dikeluarkan oleh pihak bomba dari Balai Bomba Bandar Al-Muktafi Billah Shah (AMBS) dan dihantar ke Unit Forensik Hospital Hulu Terengganu untuk bedah siasat.

Kes disiasat mengikut Seksyen 41(1) Akta Pengangkutan Jalan (APJ) 1987. – BERNAMA